pli: Netaṁ, moghapurisā, appasannānaṁ vā pasādāya …pe…


layer: root

title_pli: Theravāda Vinaya Mahāvibhaṅga

pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu nānappakārakaṁ rūpiyasaṁvohāraṁ samāpajjeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Nānappakārakaṁ nāma


pli: katampi akatampi katākatampi.


pli: Kataṁ nāma


pli: sīsūpagaṁ gīvūpagaṁ hatthūpagaṁ pādūpagaṁ kaṭūpagaṁ.


pli: Akataṁ nāma


pli: ghanakataṁ vuccati.


pli: Katākataṁ nāma


pli: tadubhayaṁ.


pli: Rūpiyaṁ nāma


pli: satthuvaṇṇo kahāpaṇo, lohamāsako, dārumāsako, jatumāsako ye vohāraṁ gacchanti.


pli: Samāpajjeyyāti


pli: katena kataṁ cetāpeti, nissaggiyaṁ pācittiyaṁ.


pli: Katena akataṁ cetāpeti, nissaggiyaṁ pācittiyaṁ.


pli: Katena katākataṁ cetāpeti, nissaggiyaṁ pācittiyaṁ.


pli: Akatena kataṁ cetāpeti, nissaggiyaṁ pācittiyaṁ.


pli: Akatena akataṁ cetāpeti, nissaggiyaṁ pācittiyaṁ.


pli: Akatena katākataṁ cetāpeti, nissaggiyaṁ pācittiyaṁ.


pli: Katākatena kataṁ cetāpeti, nissaggiyaṁ pācittiyaṁ.


pli: Katākatena akataṁ cetāpeti, nissaggiyaṁ pācittiyaṁ.


pli: Katākatena katākataṁ cetāpeti, nissaggiyaṁ pācittiyaṁ.


pli: Saṅghamajjhe nissajjitabbaṁ.


pli: Evañca pana, bhikkhave, nissajjitabbaṁ.


pli: Tena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ahaṁ, bhante, nānappakārakaṁ rūpiyasaṁvohāraṁ samāpajjiṁ.


pli: Idaṁ me nissaggiyaṁ.


pli: Imāhaṁ saṅghassa nissajjāmī”ti.


pli: Nissajjitvā āpatti desetabbā.


pli: Byattena bhikkhunā paṭibalena āpatti paṭiggahetabbā.


pli: Sace tattha āgacchati ārāmiko vā upāsako vā so vattabbo—


pli: “āvuso, imaṁ jānāhī”ti.


pli: Sace so bhaṇati—


pli: “iminā kiṁ āhariyyatū”ti,


pli: na vattabbo—


pli: “imaṁ vā imaṁ vā āharā”ti.


pli: Kappiyaṁ ācikkhitabbaṁ—


pli: sappi vā telaṁ vā madhu vā phāṇitaṁ vā.


pli: Sace so tena parivattetvā kappiyaṁ āharati, rūpiyacetāpakaṁ ṭhapetvā, sabbeheva paribhuñjitabbaṁ.


pli: Evañcetaṁ labhetha, iccetaṁ kusalaṁ;


pli: no ce labhetha, so vattabbo—


pli: “āvuso, imaṁ chaḍḍehī”ti.


pli: Sace so chaḍḍeti, iccetaṁ kusalaṁ;


pli: no ce chaḍḍeti, pañcahaṅgehi samannāgato bhikkhu rūpiyachaḍḍako sammannitabbo—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, chaḍḍitāchaḍḍitañca jāneyya.


pli: “Evañca pana, bhikkhave, sammannitabbo.


pli: Paṭhamaṁ bhikkhu yācitabbo.


pli: Yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ rūpiyachaḍḍakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ rūpiyachaḍḍakaṁ sammannati.


pli: Yassāyasmato khamati itthannāmassa bhikkhuno rūpiyachaḍḍakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu rūpiyachaḍḍako.


pli: Khamati saṅghassa, tasmā tuṇhī,


pli: evametaṁ dhārayāmī’”ti.


pli: Tena sammatena bhikkhunā animittaṁ katvā pātetabbaṁ.


pli: Sace nimittaṁ katvā pāteti, āpatti dukkaṭassa.


pli: Rūpiye rūpiyasaññī rūpiyaṁ cetāpeti, nissaggiyaṁ pācittiyaṁ.


pli: Rūpiye vematiko rūpiyaṁ cetāpeti, nissaggiyaṁ pācittiyaṁ.


pli: Rūpiye arūpiyasaññī rūpiyaṁ cetāpeti, nissaggiyaṁ pācittiyaṁ.


pli: Arūpiye rūpiyasaññī rūpiyaṁ cetāpeti, nissaggiyaṁ pācittiyaṁ.


pli: Arūpiye vematiko rūpiyaṁ cetāpeti, nissaggiyaṁ pācittiyaṁ.


pli: Arūpiye arūpiyasaññī rūpiyaṁ cetāpeti, nissaggiyaṁ pācittiyaṁ.


pli: Arūpiye rūpiyasaññī, āpatti dukkaṭassa.


pli: Arūpiye vematiko, āpatti dukkaṭassa.


pli: Arūpiye arūpiyasaññī, anāpatti.


pli: Anāpatti—


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 2. Udosita(dutiyakathina)sikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhū bhikkhūnaṁ hatthe cīvaraṁ nikkhipitvā santaruttarena janapadacārikaṁ pakkamanti.


pli: Tāni cīvarāni ciraṁ nikkhittāni kaṇṇakitāni honti.


pli: Tāni bhikkhū otāpenti.


pli: Addasā kho āyasmā ānando senāsanacārikaṁ āhiṇḍanto te bhikkhū tāni cīvarāni otāpente.


pli: Disvāna yena te bhikkhū tenupasaṅkami; upasaṅkamitvā te bhikkhū etadavoca—


pli: “kassimāni, āvuso, cīvarāni kaṇṇakitānī”ti?


pli: Atha kho te bhikkhū āyasmato ānandassa etamatthaṁ ārocesuṁ.


pli: Āyasmā ānando ujjhāyati khiyyati vipāceti—


pli: “kathañhi nāma bhikkhū bhikkhūnaṁ hatthe cīvaraṁ nikkhipitvā santaruttarena janapadacārikaṁ pakkamissantī”ti.


pli: Atha kho āyasmā ānando te bhikkhū anekapariyāyena vigarahitvā bhagavato etamatthaṁ ārocesi …pe…


pli: “saccaṁ kira, bhikkhave, bhikkhū bhikkhūnaṁ hatthe cīvaraṁ nikkhipitvā santaruttarena janapadacārikaṁ pakkamantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā bhikkhūnaṁ hatthe cīvaraṁ nikkhipitvā santaruttarena janapadacārikaṁ pakkamissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Niṭṭhitacīvarasmiṁ bhikkhunā ubbhatasmiṁ kathine ekarattampi ce bhikkhu ticīvarena vippavaseyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu kosambiyaṁ gilāno hoti.


pli: Ñātakā tassa bhikkhuno santike dūtaṁ pāhesuṁ—


pli: “āgacchatu bhadanto, mayaṁ, upaṭṭhahissāmā”ti.


pli: Bhikkhūpi evamāhaṁsu—“gacchāvuso, ñātakā taṁ upaṭṭhahissantī”ti.


pli: So evamāha—


pli: “bhagavatāvuso, sikkhāpadaṁ paññattaṁ—


pli: ‘na ticīvarena vippavasitabban’ti.


pli: Ahañcamhi gilāno.


pli: Na sakkomi ticīvaraṁ ādāya pakkamituṁ.


pli: Nāhaṁ gamissāmī”ti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānassa bhikkhuno ticīvarena avippavāsasammutiṁ dātuṁ.


pli: Evañca pana, bhikkhave, dātabbā.


pli: Tena gilānena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, gilāno.


pli: Sohaṁ, bhante, saṅghaṁ ticīvarena avippavāsasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu gilāno.


pli: Na sakkoti ticīvaraṁ ādāya pakkamituṁ.


pli: So saṅghaṁ ticīvarena avippavāsasammutiṁ yācati.


pli: Yadi saṅghassa pattakallaṁ, saṅgho itthannāmassa bhikkhuno ticīvarena avippavāsasammutiṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno ticīvarena avippavāsasammutiṁ deti.


pli: Yassāyasmato khamati itthannāmassa bhikkhuno ticīvarena avippavāsasammutiyā dānaṁ, so tuṇhassa;


pli: yassa nakkhamati, so bhāseyya.


pli: Dinnā saṅghena itthannāmassa bhikkhuno ticīvarena avippavāsasammuti.


pli: Khamati saṅghassa, tasmā tuṇhī,


pli: evametaṁ dhārayāmī’ti.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Niṭṭhitacīvarasmiṁ bhikkhunā ubbhatasmiṁ kathine ekarattampi ce bhikkhu ticīvarena vippavaseyya, aññatra bhikkhusammutiyā, nissaggiyaṁ pācittiyan”ti.


pli: Niṭṭhitacīvarasminti


pli: bhikkhuno cīvaraṁ kataṁ vā hoti naṭṭhaṁ vā vinaṭṭhaṁ vā daḍḍhaṁ vā cīvarāsā vā upacchinnā.


pli: Ubbhatasmiṁ kathineti


pli: aṭṭhannaṁ mātikānaṁ aññatarāya mātikāya ubbhataṁ hoti, saṅghena vā antarā ubbhataṁ hoti.


pli: Ekarattampi ce bhikkhu ticīvarena vippavaseyyāti


pli: saṅghāṭiyā vā uttarāsaṅgena vā antaravāsakena vā.


pli: Aññatra bhikkhusammutiyāti


pli: ṭhapetvā bhikkhusammutiṁ.


pli: Nissaggiyaṁ hotīti


pli: saha aruṇuggamanā nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ


pli: “idaṁ me, bhante, cīvaraṁ rattivippavutthaṁ aññatra bhikkhusammutiyā nissaggiyaṁ,


pli: imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Gāmo ekūpacāro nānūpacāro.


pli: Nivesanaṁ ekūpacāraṁ nānūpacāraṁ.


pli: Udosito ekūpacāro nānūpacāro.


pli: Aṭṭo ekūpacāro nānūpacāro.


pli: Māḷo ekūpacāro nānūpacāro.


pli: Pāsādo ekūpacāro nānūpacāro.


pli: Hammiyaṁ ekūpacāraṁ nānūpacāraṁ.


pli: Nāvā ekūpacārā nānūpacārā.


pli: Sattho ekūpacāro nānūpacāro.


pli: Khettaṁ ekūpacāraṁ nānūpacāraṁ.


pli: Dhaññakaraṇaṁ ekūpacāraṁ nānūpacāraṁ.


pli: Ārāmo ekūpacāro nānūpacāro.


pli: Vihāro ekūpacāro nānūpacāro.


pli: Rukkhamūlaṁ ekūpacāraṁ nānūpacāraṁ.


pli: Ajjhokāso ekūpacāro nānūpacāro.


pli: Gāmo ekūpacāro nāma


pli: ekakulassa gāmo hoti parikkhitto ca. Antogāme cīvaraṁ nikkhipitvā antogāme vatthabbaṁ.


pli: Aparikkhitto hoti, yasmiṁ ghare cīvaraṁ nikkhittaṁ hoti tasmiṁ ghare vatthabbaṁ, hatthapāsā vā na vijahitabbaṁ.


pli: Nānākulassa gāmo hoti parikkhitto ca. Yasmiṁ ghare cīvaraṁ nikkhittaṁ hoti tasmiṁ ghare vatthabbaṁ sabhāye vā dvāramūle vā, hatthapāsā vā na vijahitabbaṁ.


pli: Sabhāyaṁ gacchantena hatthapāse cīvaraṁ nikkhipitvā sabhāye vā vatthabbaṁ dvāramūle vā, hatthapāsā vā na vijahitabbaṁ.


pli: Sabhāye cīvaraṁ nikkhipitvā sabhāye vā vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa nivesanaṁ hoti parikkhittañca, nānāgabbhā nānāovarakā. Antonivesane cīvaraṁ nikkhipitvā antonivesane vatthabbaṁ.


pli: Aparikkhittaṁ hoti, yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ, hatthapāsā vā na vijahitabbaṁ.


pli: Nānākulassa nivesanaṁ hoti parikkhittañca, nānāgabbhā nānāovarakā. Yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa udosito hoti parikkhitto ca, nānāgabbhā nānāovarakā. Antoudosite cīvaraṁ nikkhipitvā antoudosite vatthabbaṁ.


pli: Aparikkhitto hoti, yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ, hatthapāsā vā na vijahitabbaṁ.


pli: Nānākulassa udosito hoti parikkhitto ca, nānāgabbhā nānāovarakā. Yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa aṭṭo hoti, antoaṭṭe cīvaraṁ nikkhipitvā antoaṭṭe vatthabbaṁ.


pli: Nānākulassa aṭṭo hoti, nānāgabbhā nānāovarakā. Yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa māḷo hoti, antomāḷe cīvaraṁ nikkhipitvā antomāḷe vatthabbaṁ.


pli: Nānākulassa māḷo hoti nānāgabbhā nānāovarakā, yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa pāsādo hoti, antopāsāde cīvaraṁ nikkhipitvā antopāsāde vatthabbaṁ.


pli: Nānākulassa pāsādo hoti, nānāgabbhā nānāovarakā. Yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa hammiyaṁ hoti, antohammiye cīvaraṁ nikkhipitvā antohammiye vatthabbaṁ.


pli: Nānākulassa hammiyaṁ hoti, nānāgabbhā nānāovarakā. Yasmiṁ gabbhe cīvaraṁ nikkhittaṁ hoti tasmiṁ gabbhe vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa nāvā hoti. Antonāvāya cīvaraṁ nikkhipitvā antonāvāya vatthabbaṁ.


pli: Nānākulassa nāvā hoti nānāgabbhā nānāovarakā. Yasmiṁ ovarake cīvaraṁ nikkhittaṁ hoti tasmiṁ ovarake vatthabbaṁ, hatthapāsā vā na vijahitabbaṁ.


pli: Ekakulassa sattho hoti. Satthe cīvaraṁ nikkhipitvā purato vā pacchato vā sattabbhantarā na vijahitabbā, passato abbhantaraṁ na vijahitabbaṁ.


pli: Nānākulassa sattho hoti, satthe cīvaraṁ nikkhipitvā hatthapāsā na vijahitabbaṁ.


pli: Ekakulassa khettaṁ hoti parikkhittañca. Antokhette cīvaraṁ nikkhipitvā antokhette vatthabbaṁ.


pli: Aparikkhittaṁ hoti, hatthapāsā na vijahitabbaṁ.


pli: Nānākulassa khettaṁ hoti parikkhittañca. Antokhette cīvaraṁ nikkhipitvā dvāramūle vā vatthabbaṁ, hatthapāsā vā na vijahitabbaṁ.


pli: Ekakulassa dhaññakaraṇaṁ hoti parikkhittañca. Antodhaññakaraṇe cīvaraṁ nikkhipitvā antodhaññakaraṇe vatthabbaṁ.


pli: Nānākulassa dhaññakaraṇaṁ hoti parikkhittañca. Antodhaññakaraṇe cīvaraṁ nikkhipitvā dvāramūle vā vatthabbaṁ, hatthapāsā vā na vijahitabbaṁ.


pli: Ekakulassa ārāmo hoti parikkhitto ca. Antoārāme cīvaraṁ nikkhipitvā antoārāme vatthabbaṁ.


pli: Aparikkhitto hoti, hatthapāsā na vijahitabbaṁ.


pli: Nānākulassa ārāmo hoti parikkhitto ca. Antoārāme cīvaraṁ nikkhipitvā dvāramūle vā vatthabbaṁ, hatthapāsā vā na vijahitabbaṁ.


pli: Ekakulassa vihāro hoti parikkhitto ca. Antovihāre cīvaraṁ nikkhipitvā antovihāre vatthabbaṁ.


pli: Aparikkhitto hoti, yasmiṁ vihāre cīvaraṁ nikkhittaṁ hoti tasmiṁ vihāre vatthabbaṁ, hatthapāsā vā na vijahitabbaṁ.


pli: Nānākulassa vihāro hoti parikkhitto ca. Yasmiṁ vihāre cīvaraṁ nikkhittaṁ hoti tasmiṁ vihāre vatthabbaṁ dvāramūle vā, hatthapāsā vā na vijahitabbaṁ.


pli: Ekakulassa rukkhamūlaṁ hoti, yaṁ majjhanhike kāle samantā chāyā pharati, antochāyāya cīvaraṁ nikkhipitvā antochāyāya vatthabbaṁ.


pli: Nānākulassa rukkhamūlaṁ hoti, hatthapāsā na vijahitabbaṁ.


pli: Ajjhokāso ekūpacāro nāma agāmake araññe samantā sattabbhantarā ekūpacāro,


pli: tato paraṁ nānūpacāro.


pli: Vippavutthe vippavutthasaññī aññatra bhikkhusammutiyā, nissaggiyaṁ pācittiyaṁ.


pli: Vippavutthe vematiko, aññatra bhikkhusammutiyā, nissaggiyaṁ pācittiyaṁ.


pli: Vippavutthe avippavutthasaññī, aññatra bhikkhusammutiyā, nissaggiyaṁ pācittiyaṁ.


pli: Appaccuddhaṭe paccuddhaṭasaññī …pe…


pli: avissajjite vissajjitasaññī …


pli: anaṭṭhe naṭṭhasaññī …


pli: avinaṭṭhe vinaṭṭhasaññī …


pli: adaḍḍhe daḍḍhasaññī …


pli: avilutte viluttasaññī, aññatra bhikkhusammutiyā, nissaggiyaṁ pācittiyaṁ.


pli: Nissaggiyaṁ cīvaraṁ anissajjitvā paribhuñjati, āpatti dukkaṭassa.


pli: Avippavutthe vippavutthasaññī, āpatti dukkaṭassa.


pli: Avippavutthe vematiko, āpatti dukkaṭassa.


pli: Anāpatti—


pli: antoaruṇe paccuddharati, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: bhikkhusammutiyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 20. Kayavikkayasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto paṭṭo hoti cīvarakammaṁ kātuṁ.


pli: So paṭapilotikānaṁ saṅghāṭiṁ karitvā surattaṁ suparikammakataṁ katvā pārupi.


pli: Atha kho aññataro paribbājako mahagghaṁ paṭaṁ pārupitvā yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ etadavoca—


pli: “sundarā kho tyāyaṁ, āvuso, saṅghāṭi;


pli: dehi me paṭenā”ti.


pli: “Jānāhi, āvuso”ti.


pli: “Āmāvuso, jānāmī”ti.


pli: “Handāvuso”ti, adāsi.


pli: Atha kho so paribbājako taṁ saṅghāṭiṁ pārupitvā paribbājakārāmaṁ agamāsi.


pli: Paribbājakā taṁ paribbājakaṁ etadavocuṁ—


pli: kuto tayā laddhā”ti?


pli: “Tena me, āvuso, paṭena parivattitā”ti.


pli: “Katihipi tyāyaṁ, āvuso, saṅghāṭi bhavissati,


pli: soyeva te paṭo varo”ti.


pli: Atha kho so paribbājako—“saccaṁ kho paribbājakā āhaṁsu—‘katihipi myāyaṁ saṅghāṭi bhavissati. Soyeva me paṭo varo’”ti


pli: yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ etadavoca—


pli: “handa te, āvuso, saṅghāṭi; dehi me paṭan”ti.


pli: “Nanu tvaṁ, āvuso, mayā vutto— ‘jānāhi, āvuso’ti.


pli: Nāhaṁ dassāmī”ti.


pli: Atha kho so paribbājako ujjhāyati khiyyati vipāceti—


pli: “gihīpi naṁ gihissa vippaṭisārissa denti,


pli: kiṁ pana pabbajito pabbajitassa na dassatī”ti.


pli: Assosuṁ kho bhikkhū tassa paribbājakassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto paribbājakena saddhiṁ kayavikkayaṁ samāpajjissatī”ti.


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, paribbājakena saddhiṁ kayavikkayaṁ samāpajjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, paribbājakena saddhiṁ kayavikkayaṁ samāpajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu nānappakārakaṁ kayavikkayaṁ samāpajjeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Nānappakārakaṁ nāma


pli: cīvarapiṇḍapātasenāsanagilānappaccayabhesajjaparikkhārā, antamaso cuṇṇapiṇḍopi dantakaṭṭhampi dasikasuttampi.


pli: Kayavikkayaṁ samāpajjeyyāti


pli: iminā imaṁ dehi, iminā imaṁ āhara, iminā imaṁ parivattehi, iminā imaṁ cetāpehīti. Ajjhācarati, āpatti dukkaṭassa.


pli: Yato kayitañca hoti vikkayitañca attano bhaṇḍaṁ parahatthagataṁ parabhaṇḍaṁ attano hatthagataṁ, nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “ahaṁ, bhante, nānappakārakaṁ kayavikkayaṁ samāpajjiṁ.


pli: Idaṁ me nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Kayavikkaye kayavikkayasaññī, nissaggiyaṁ pācittiyaṁ.


pli: Kayavikkaye vematiko, nissaggiyaṁ pācittiyaṁ.


pli: Kayavikkaye nakayavikkayasaññī, nissaggiyaṁ pācittiyaṁ.


pli: Nakayavikkaye kayavikkayasaññī, āpatti dukkaṭassa.


pli: Nakayavikkaye vematiko, āpatti dukkaṭassa.


pli: Anāpatti—


pli: agghaṁ pucchati,


pli: kappiyakārakassa ācikkhati,


pli: “idaṁ amhākaṁ atthi, amhākañca iminā ca iminā ca attho”ti bhaṇati,


pli: ummattakassa,


pli: ādikammikassāti.


pli: Kosiyavaggo dutiyo.


pli: Tassuddānaṁ


pli: Kosiyā suddhadvebhāgā,


pli: chabbassāni nisīdanaṁ;


pli: Dve ca lomāni uggaṇhe,


pli: ubho nānappakārakāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 21. Pattasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bahū patte sannicayaṁ karonti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma samaṇā sakyaputtiyā bahū patte sannicayaṁ karissanti,


pli: pattavāṇijjaṁ vā samaṇā sakyaputtiyā karissanti āmattikāpaṇaṁ vā pasāressantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū atirekapattaṁ dhāressantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, atirekapattaṁ dhārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, atirekapattaṁ dhāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu atirekapattaṁ dhāreyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena āyasmato ānandassa atirekapatto uppanno hoti.


pli: Āyasmā ca ānando taṁ pattaṁ āyasmato sāriputtassa dātukāmo hoti.


pli: Āyasmā ca sāriputto sākete viharati.


pli: Atha kho āyasmato ānandassa etadahosi—


pli: “bhagavatā sikkhāpadaṁ paññattaṁ—


pli: ‘na atirekapatto dhāretabbo’ti.


pli: Ayañca me atirekapatto uppanno.


pli: Ahañcimaṁ pattaṁ āyasmato sāriputtassa dātukāmo.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesi.


pli: “Kīvaciraṁ panānanda, sāriputto āgacchissatī”ti?


pli: “Navamaṁ vā, bhagavā, divasaṁ dasamaṁ vā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, dasāhaparamaṁ atirekapattaṁ dhāretuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Dasāhaparamaṁ atirekapatto dhāretabbo. Taṁ atikkāmayato nissaggiyaṁ pācittiyan”ti.


pli: Dasāhaparamanti


pli: dasāhaparamatā dhāretabbo.


pli: Atirekapatto nāma


pli: anadhiṭṭhito avikappito.


pli: Patto nāma


pli: dve pattā ayopatto mattikāpattoti.


pli: Tayo pattassa vaṇṇā ukkaṭṭho patto majjhimo patto omako patto.


pli: Ukkaṭṭho nāma patto aḍḍhāḷhakodanaṁ gaṇhāti catubhāgaṁ khādanaṁ tadupiyaṁ byañjanaṁ.


pli: Majjhimo nāma patto nāḷikodanaṁ gaṇhāti catubhāgaṁ khādanaṁ tadupiyaṁ byañjanaṁ.


pli: Omako nāma patto patthodanaṁ gaṇhāti catubhāgaṁ khādanaṁ tadupiyaṁ byañjanaṁ.


pli: Tato ukkaṭṭho apatto, omako apatto.


pli: Taṁ atikkāmayato nissaggiyo hotīti


pli: ekādase aruṇuggamane nissaggiyo hoti.


pli: Nissajjitabbo saṅghassa vā gaṇassa vā puggalassa vā.


pli: Evañca pana, bhikkhave, nissajjitabbo.


pli: Tena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ayaṁ me, bhante, patto dasāhātikkanto nissaggiyo.


pli: Imāhaṁ saṅghassa nissajjāmī”ti.


pli: Nissajjitvā āpatti desetabbā.


pli: Byattena bhikkhunā paṭibalena āpatti paṭiggahetabbā,


pli: nissaṭṭhapatto dātabbo—


pli: “Suṇātu me, bhante, saṅgho.


pli: Ayaṁ patto itthannāmassa bhikkhuno nissaggiyo saṅghassa nissaṭṭho.


pli: Yadi saṅghassa pattakallaṁ, saṅgho imaṁ pattaṁ itthannāmassa bhikkhuno dadeyyā”ti.


pli: Tena bhikkhunā sambahule bhikkhū upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassu vacanīyā—


pli: Imāhaṁ āyasmantānaṁ nissajjāmī”ti.


pli: “Suṇantu me āyasmantā.


pli: Ayaṁ patto itthannāmassa bhikkhuno nissaggiyo āyasmantānaṁ nissaṭṭho.


pli: Yadāyasmantānaṁ pattakallaṁ, āyasmantā imaṁ pattaṁ itthannāmassa bhikkhuno dadeyyun”ti.


pli: Tena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: “ayaṁ me, āvuso, patto dasāhātikkanto nissaggiyo.


pli: Imāhaṁ āyasmato nissajjāmī”ti.


pli: Tena bhikkhunā āpatti paṭiggahetabbā,


pli: “imaṁ pattaṁ āyasmato dammī”ti.


pli: Dasāhātikkante atikkantasaññī, nissaggiyaṁ pācittiyaṁ.


pli: Dasāhātikkante vematiko, nissaggiyaṁ pācittiyaṁ.


pli: Dasāhātikkante anatikkantasaññī, nissaggiyaṁ pācittiyaṁ.


pli: Anadhiṭṭhite adhiṭṭhitasaññī, nissaggiyaṁ pācittiyaṁ.


pli: Avikappite vikappitasaññī, nissaggiyaṁ pācittiyaṁ.


pli: Avissajjite vissajjitasaññī, nissaggiyaṁ pācittiyaṁ.


pli: Anaṭṭhe naṭṭhasaññī nissaggiyaṁ pācittiyaṁ.


pli: Avinaṭṭhe vinaṭṭhasaññī, nissaggiyaṁ pācittiyaṁ.


pli: Abhinne bhinnasaññī, nissaggiyaṁ pācittiyaṁ.


pli: Avilutte viluttasaññī, nissaggiyaṁ pācittiyaṁ.


pli: Nissaggiyaṁ pattaṁ anissajjitvā paribhuñjati, āpatti dukkaṭassa.


pli: Dasāhānatikkante atikkantasaññī, āpatti dukkaṭassa.


pli: Dasāhānatikkante vematiko, āpatti dukkaṭassa.


pli: Anāpatti—


pli: antodasāhaṁ adhiṭṭheti, vikappeti, vissajjeti, nassati, vinassati, bhijjati, acchinditvā gaṇhanti, vissāsaṁ gaṇhanti,


pli: ummattakassa,


pli: ādikammikassāti.


pli: Tena kho pana samayena chabbaggiyā bhikkhū nissaṭṭhapattaṁ na denti.


pli: Bhagavato etamatthaṁ ārocesuṁ.


pli: “Na, bhikkhave, nissaṭṭhapatto na dātabbo. Yo na dadeyya, āpatti dukkaṭassā”ti.


pli: Pattasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 22. Ūnapañcabandhanasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena aññatarena kumbhakārena bhikkhū pavāritā honti—


pli: “yesaṁ ayyānaṁ pattena attho ahaṁ pattenā”ti.


pli: Tena kho pana samayena bhikkhū na mattaṁ jānitvā bahū patte viññāpenti.


pli: Yesaṁ khuddakā pattā te mahante patte viññāpenti.


pli: Yesaṁ mahantā pattā te khuddake patte viññāpenti.


pli: Atha kho so kumbhakāro bhikkhūnaṁ bahū patte karonto na sakkoti aññaṁ vikkāyikaṁ bhaṇḍaṁ kātuṁ,


pli: attanāpi na yāpeti, puttadārāpissa kilamanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā bahū patte viññāpessanti.


pli: Ayaṁ imesaṁ bahū patte karonto na sakkoti aññaṁ vikkāyikaṁ bhaṇḍaṁ kātuṁ,


pli: attanāpi na yāpeti, puttadārāpissa kilamantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū na mattaṁ jānitvā bahū patte viññāpessantī”ti.


pli: Atha kho te bhikkhū te anekapariyāyena vigarahitvā bhagavato etamatthaṁ ārocesuṁ …pe…


pli: saccaṁ kira, bhikkhave, bhikkhū na mattaṁ jānitvā bahū patte viññāpentīti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā na mattaṁ jānitvā bahū patte viññāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: “na, bhikkhave, patto viññāpetabbo. Yo viññāpeyya, āpatti dukkaṭassā”ti.


pli: Tena kho pana samayena aññatarassa bhikkhuno patto bhinno hoti.


pli: Atha kho so bhikkhu—“bhagavatā paṭikkhittaṁ pattaṁ viññāpetun”ti kukkuccāyanto na viññāpeti.


pli: Hatthesu piṇḍāya carati.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā hatthesu piṇḍāya carissanti, seyyathāpi titthiyā”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, naṭṭhapattassa vā bhinnapattassa vā pattaṁ viññāpetun”ti.


pli: Tena kho pana samayena chabbaggiyā bhikkhū—“bhagavatā anuññātaṁ naṭṭhapattassa vā bhinnapattassa vā pattaṁ viññāpetun”ti appamattakenapi bhinnena appamattakenapi khaṇḍena vilikhitamattenapi bahū patte viññāpenti.


pli: Atha kho so kumbhakāro bhikkhūnaṁ tatheva bahū patte karonto na sakkoti aññaṁ vikkāyikaṁ bhaṇḍaṁ kātuṁ,


pli: attanāpi na yāpeti, puttadārāpissa kilamanti.


pli: Manussā tatheva ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā bahū patte viññāpessanti.


pli: Ayaṁ imesaṁ bahū patte karonto na sakkoti aññaṁ vikkāyikaṁ bhaṇḍaṁ kātuṁ, attanāpi na yāpeti, puttadārāpissa kilamantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū appamattakenapi bhinnena appamattakenapi khaṇḍena vilikhitamattenapi bahū patte viññāpessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, appamattakenapi bhinnena appamattakenapi khaṇḍena vilikhitamattenapi bahū patte viññāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, appamattakenapi bhinnena appamattakenapi khaṇḍena vilikhitamattenapi bahū patte viññāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu ūnapañcabandhanena pattena aññaṁ navaṁ pattaṁ cetāpeyya, nissaggiyaṁ pācittiyaṁ.


pli: Tena bhikkhunā so patto bhikkhuparisāya nissajjitabbo.


pli: Yo ca tassā bhikkhuparisāya pattapariyanto so tassa bhikkhuno padātabbo— ‘ayaṁ te, bhikkhu, patto yāva bhedanāya dhāretabbo’ti.


pli: Ayaṁ tattha sāmīcī”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Ūnapañcabandhano nāma patto


pli: abandhano vā ekabandhano vā dvibandhano vā tibandhano vā catubandhano vā.


pli: Abandhanokāso nāma patto


pli: yassa dvaṅgulā rāji na hoti.


pli: Bandhanokāso nāma patto


pli: yassa dvaṅgulā rāji hoti.


pli: Navo nāma


pli: patto viññattiṁ upādāya vuccati.


pli: Cetāpeyyāti


pli: viññāpeti, payoge dukkaṭaṁ.


pli: Paṭilābhena nissaggiyo hoti.


pli: Saṅghamajjhe nissajjitabbo.


pli: Sabbeheva adhiṭṭhitapattaṁ gahetvā sannipatitabbaṁ.


pli: Na lāmako patto adhiṭṭhātabbo—


pli: “mahagghaṁ pattaṁ gahessāmī”ti.


pli: Sace lāmakaṁ pattaṁ adhiṭṭheti— “mahagghaṁ pattaṁ gahessāmī”ti, āpatti dukkaṭassa.


pli: Evañca pana, bhikkhave, nissajjitabbo.


pli: Tena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ayaṁ me, bhante, patto ūnapañcabandhanena pattena cetāpito nissaggiyo.


pli: Imāhaṁ saṅghassa nissajjāmī”ti.


pli: Nissajjitvā āpatti desetabbā.


pli: Byattena bhikkhunā paṭibalena āpatti paṭiggahetabbā.


pli: Pañcahaṅgehi samannāgato bhikkhu pattaggāhāpako sammannitabbo—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, gāhitāgāhitañca jāneyya.


pli: “Evañca pana, bhikkhave, sammannitabbo.


pli: Paṭhamaṁ bhikkhu yācitabbo.


pli: Yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ pattaggāhāpakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ pattaggāhāpakaṁ sammannati.


pli: Yassāyasmato khamati itthannāmassa bhikkhuno pattaggāhāpakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu pattaggāhāpako.


pli: Khamati saṅghassa, tasmā tuṇhī,


pli: evametaṁ dhārayāmī’”ti.


pli: Tena sammatena bhikkhunā patto gāhetabbo.


pli: Thero vattabbo—


pli: “gaṇhātu, bhante, thero pattan”ti.


pli: Sace thero gaṇhāti, therassa patto dutiyassa gāhetabbo.


pli: Na ca tassa anuddayatāya na gahetabbo. Yo na gaṇheyya, āpatti dukkaṭassa.


pli: Apattakassa na gāhetabbo.


pli: Eteneva upāyena yāva saṅghanavakā gāhetabbo.


pli: Yo ca tassā bhikkhuparisāya pattapariyanto, so tassa bhikkhuno padātabbo— “ayaṁ te, bhikkhu, patto yāva bhedanāya dhāretabbo”ti.


pli: Tena bhikkhunā so patto na adese nikkhipitabbo, na abhogena bhuñjitabbo, na vissajjetabbo— “kathāyaṁ patto nasseyya vā vinasseyya vā bhijjeyya vā”ti?


pli: Sace adese vā nikkhipati abhogena vā bhuñjati vissajjeti vā, āpatti dukkaṭassa.


pli: Ayaṁ tattha sāmīcīti


pli: ayaṁ tattha anudhammatā.


pli: Abandhanena pattena abandhanaṁ pattaṁ cetāpeti, nissaggiyaṁ pācittiyaṁ.


pli: Abandhanena pattena ekabandhanaṁ pattaṁ cetāpeti, nissaggiyaṁ pācittiyaṁ.


pli: Abandhanena pattena dvibandhanaṁ pattaṁ cetāpeti, nissaggiyaṁ pācittiyaṁ.


pli: Abandhanena pattena tibandhanaṁ pattaṁ cetāpeti, nissaggiyaṁ pācittiyaṁ.


pli: Abandhanena pattena catubandhanaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena abandhanaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena ekabandhanaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena dvibandhanaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena tibandhanaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena catubandhanaṁ pattaṁ cetāpeti, nissaggiyaṁ pācittiyaṁ.


pli: Dvibandhanena pattena abandhanaṁ pattaṁ cetāpeti, nissaggiyaṁ pācittiyaṁ.


pli: Dvibandhanena pattena ekabandhanaṁ pattaṁ …pe…


pli: dvibandhanaṁ pattaṁ …


pli: tibandhanaṁ pattaṁ …


pli: catubandhanaṁ pattaṁ cetāpeti, nissaggiyaṁ pācittiyaṁ.


pli: Tibandhanena pattena abandhanaṁ pattaṁ …pe…


pli: ekabandhanaṁ pattaṁ


pli: Catubandhanena pattena abandhanaṁ pattaṁ …pe…


pli: ekabandhanaṁ pattaṁ …


pli: Abandhanena pattena abandhanokāsaṁ pattaṁ cetāpeti, nissaggiyaṁ pācittiyaṁ.


pli: Abandhanena pattena ekabandhanokāsaṁ pattaṁ …pe…


pli: dvibandhanokāsaṁ pattaṁ …


pli: tibandhanokāsaṁ pattaṁ …


pli: catubandhanokāsaṁ pattaṁ cetāpeti, nissaggiyaṁ pācittiyaṁ.


pli: Ekabandhanena pattena abandhanokāsaṁ pattaṁ …pe…


pli: ekabandhanokāsaṁ pattaṁ …


pli: Dvibandhanena pattena abandhanokāsaṁ pattaṁ …pe…


pli: Tibandhanena pattena abandhanokāsaṁ pattaṁ …pe…


pli: Catubandhanena pattena abandhanokāsaṁ pattaṁ …pe…


pli: Abandhanokāsena pattena abandhanaṁ pattaṁ cetāpeti, nissaggiyaṁ pācittiyaṁ.


pli: Abandhanokāsena pattena ekabandhanaṁ pattaṁ …pe…


pli: dvibandhanaṁ pattaṁ …


pli: tibandhanaṁ pattaṁ …


pli: catubandhanaṁ pattaṁ cetāpeti, nissaggiyaṁ pācittiyaṁ.


pli: Catubandhanokāsena pattena abandhanaṁ pattaṁ cetāpeti, nissaggiyaṁ pācittiyaṁ.


pli: Catubandhanokāsena pattena ekabandhanaṁ pattaṁ …pe…


pli: Abandhanokāsena pattena abandhanokāsaṁ pattaṁ …pe…


pli: Catubandhanokāsena pattena abandhanokāsaṁ pattaṁ …pe…


pli: dvibandhanokāsaṁ pattaṁ …


pli: tibandhanokāsaṁ pattaṁ …


pli: catubandhanokāsaṁ pattaṁ cetāpeti, nissaggiyaṁ pācittiyaṁ.


pli: Anāpatti—


pli: naṭṭhapattassa,


pli: bhinnapattassa,


pli: ñātakānaṁ


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 23. Bhesajjasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā pilindavaccho rājagahe pabbhāraṁ sodhāpeti leṇaṁ kattukāmo.


pli: Atha kho rājā māgadho seniyo bimbisāro yenāyasmā pilindavaccho tenupasaṅkami; upasaṅkamitvā āyasmantaṁ pilindavacchaṁ abhivādetvā ekamantaṁ nisīdi. Ekamantaṁ nisinno kho rājā māgadho seniyo bimbisāro āyasmantaṁ pilindavacchaṁ etadavoca—“kiṁ, bhante, thero kārāpetī”ti?


pli: “Pabbhāraṁ, mahārāja, sodhāpemi leṇaṁ kattukāmo”ti.


pli: “Attho, bhante, ayyassa ārāmikenā”ti?


pli: “Na kho, mahārāja, bhagavatā ārāmiko anuññāto”ti.


pli: “Tena hi, bhante, bhagavantaṁ paṭipucchitvā mama āroceyyāthā”ti.


pli: “Evaṁ, mahārājā”ti kho āyasmā pilindavaccho rañño māgadhassa seniyassa bimbisārassa paccassosi.


pli: Atha kho āyasmā pilindavaccho rājānaṁ māgadhaṁ seniyaṁ bimbisāraṁ dhammiyā kathāya sandassesi samādapesi samuttejesi sampahaṁsesi.


pli: Atha kho rājā māgadho seniyo bimbisāro āyasmatā pilindavacchena dhammiyā kathāya sandassito samādapito samuttejito sampahaṁsito uṭṭhāyāsanā āyasmantaṁ pilindavacchaṁ abhivādetvā padakkhiṇaṁ katvā pakkāmi.


pli: Atha kho āyasmā pilindavaccho bhagavato santike dūtaṁ pāhesi—


pli: “rājā, bhante, māgadho seniyo bimbisāro ārāmikaṁ dātukāmo.


pli: Kathaṁ nu kho, bhante, mayā paṭipajjitabban”ti?


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ārāmikan”ti.


pli: Dutiyampi kho rājā māgadho seniyo bimbisāro yenāyasmā pilindavaccho tenupasaṅkami; upasaṅkamitvā āyasmantaṁ pilindavacchaṁ abhivādetvā ekamantaṁ nisīdi. Ekamantaṁ nisinno kho rājā māgadho seniyo bimbisāro āyasmantaṁ pilindavacchaṁ etadavoca—


pli: “anuññāto, bhante, bhagavatā ārāmiko”ti?


pli: “Evaṁ, mahārājā”ti.


pli: “Tena hi, bhante, ayyassa ārāmikaṁ dammī”ti.


pli: Atha kho rājā māgadho seniyo bimbisāro āyasmato pilindavacchassa ārāmikaṁ paṭissuṇitvā vissaritvā cirena satiṁ paṭilabhitvā aññataraṁ sabbatthakaṁ mahāmattaṁ āmantesi—“yo mayā, bhaṇe, ayyassa ārāmiko paṭissuto, dinno so ārāmiko”ti?


pli: “Na kho, deva, ayyassa ārāmiko dinno”ti.


pli: “Kīvaciraṁ nu kho, bhaṇe, ito hi taṁ hotī”ti?


pli: Atha kho so mahāmatto rattiyo gaṇetvā rājānaṁ māgadhaṁ seniyaṁ bimbisāraṁ etadavoca—“pañca, deva, rattisatānī”ti.


pli: “Tena hi, bhaṇe, ayyassa pañca ārāmikasatāni dehī”ti.


pli: “Evaṁ, devā”ti


pli: kho so mahāmatto rañño māgadhassa seniyassa bimbisārassa paṭissuṇitvā āyasmato pilindavacchassa pañca ārāmikasatāni pādāsi, pāṭiyekko gāmo nivisi.


pli: Ārāmikagāmakotipi naṁ āhaṁsu, pilindagāmakotipi naṁ āhaṁsu.


pli: Tena kho pana samayena āyasmā pilindavaccho tasmiṁ gāmake kulūpako hoti.


pli: Atha kho āyasmā pilindavaccho pubbaṇhasamayaṁ nivāsetvā pattacīvaraṁ ādāya pilindagāmakaṁ piṇḍāya pāvisi.


pli: Tena kho pana samayena tasmiṁ gāmake ussavo hoti. Dārakā alaṅkatā mālākitā kīḷanti.


pli: Atha kho āyasmā pilindavaccho pilindagāmake sapadānaṁ piṇḍāya caramāno yena aññatarassa ārāmikassa nivesanaṁ tenupasaṅkami; upasaṅkamitvā paññatte āsane nisīdi.


pli: Tena kho pana samayena tassā ārāmikiniyā dhītā aññe dārake alaṅkate mālākite passitvā rodati—“mālaṁ me detha, alaṅkāraṁ me dethā”ti.


pli: Atha kho āyasmā pilindavaccho taṁ ārāmikiniṁ etadavoca—“kissāyaṁ dārikā rodatī”ti?


pli: “Ayaṁ, bhante, dārikā aññe dārake alaṅkate mālākite passitvā rodati—‘mālaṁ me detha, alaṅkāraṁ me dethā’ti. Kuto amhākaṁ duggatānaṁ mālā kuto, alaṅkāro”ti?


pli: Atha kho āyasmā pilindavaccho aññataraṁ tiṇaṇḍupakaṁ gahetvā taṁ ārāmikiniṁ etadavoca—“handimaṁ tiṇaṇḍupakaṁ tassā dārikāya sīse paṭimuñcā”ti.


pli: Atha kho sā ārāmikinī taṁ tiṇaṇḍupakaṁ gahetvā tassā dārikāya sīse paṭimuñci. Sā ahosi suvaṇṇamālā abhirūpā dassanīyā pāsādikā.


pli: Natthi tādisā raññopi antepure suvaṇṇamālā.


pli: Manussā rañño māgadhassa seniyassa bimbisārassa ārocesuṁ—“amukassa, deva, ārāmikassa ghare suvaṇṇamālā abhirūpā dassanīyā pāsādikā.


pli: Natthi tādisā devassāpi antepure suvaṇṇamālā.


pli: Kuto tassa duggatassa.


pli: Nissaṁsayaṁ corikāya ābhatā”ti.


pli: Atha kho rājā māgadho seniyo bimbisāro taṁ ārāmikakulaṁ bandhāpesi.


pli: Dutiyampi kho āyasmā pilindavaccho pubbaṇhasamayaṁ nivāsetvā pattacīvaraṁ ādāya pilindagāmakaṁ piṇḍāya pāvisi.


pli: Pilindagāmake sapadānaṁ piṇḍāya caramāno yena tassa ārāmikassa nivesanaṁ tenupasaṅkami; upasaṅkamitvā paṭivissake pucchi—“kahaṁ imaṁ ārāmikakulaṁ gatan”ti?


pli: “Etissā, bhante, suvaṇṇamālāya kāraṇā raññā bandhāpitan”ti.


pli: Atha kho āyasmā pilindavaccho yena rañño māgadhassa seniyassa bimbisārassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho rājā māgadho seniyo bimbisāro yenāyasmā pilindavaccho tenupasaṅkami; upasaṅkamitvā āyasmantaṁ pilindavacchaṁ abhivādetvā ekamantaṁ nisīdi.


pli: Ekamantaṁ nisinnaṁ kho rājānaṁ māgadhaṁ seniyaṁ bimbisāraṁ āyasmā pilindavaccho etadavoca—“kissa, mahārāja, ārāmikakulaṁ bandhāpitan”ti?


pli: “Tassa, bhante, ārāmikassa ghare suvaṇṇamālā abhirūpā dassanīyā pāsādikā.


pli: Natthi tādisā amhākampi antepure suvaṇṇamālā.


pli: Atha kho āyasmā pilindavaccho rañño māgadhassa seniyassa bimbisārassa pāsādaṁ suvaṇṇanti adhimucci.


pli: So ahosi sabbasovaṇṇamayo.


pli: “Idaṁ pana te, mahārāja, tāva bahuṁ suvaṇṇaṁ kuto”ti?


pli: “Aññātaṁ, bhante, ayyasseveso iddhānubhāvo”ti.


pli: Taṁ ārāmikakulaṁ muñcāpesi.


pli: Manussā—“ayyena kira pilindavacchena sarājikāya parisāya uttarimanussadhammaṁ iddhipāṭihāriyaṁ dassitan”ti,


pli: attamanā abhippasannā āyasmato pilindavacchassa pañca bhesajjāni abhihariṁsu, seyyathidaṁ—sappi navanītaṁ telaṁ madhu phāṇitaṁ.


pli: Pakatiyāpi ca āyasmā pilindavaccho lābhī hoti pañcannaṁ bhesajjānaṁ.


pli: Laddhaṁ laddhaṁ parisāya vissajjeti.


pli: Parisā cassa hoti bāhullikā.


pli: Laddhaṁ laddhaṁ kolambepi ghaṭepi pūretvā paṭisāmeti, parissāvanānipi thavikāyopi pūretvā vātapānesu laggeti.


pli: Tāni olīnavilīnāni tiṭṭhanti. Undūrehipi vihārā okiṇṇavikiṇṇā honti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “antokoṭṭhāgārikā ime samaṇā sakyaputtiyā, seyyathāpi rājā māgadho seniyo bimbisāro”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū evarūpāya bāhullāya cetessantī”ti.


pli: Atha kho te bhikkhū te anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū evarūpāya bāhullāya cetentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā evarūpāya bāhullāya cetessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni gilānānaṁ bhikkhūnaṁ paṭisāyanīyāni bhesajjāni, seyyathidaṁ— sappi navanītaṁ telaṁ madhu phāṇitaṁ, tāni paṭiggahetvā sattāhaparamaṁ sannidhikārakaṁ paribhuñjitabbāni.


pli: Taṁ atikkāmayato nissaggiyaṁ pācittiyan”ti.


pli: Yāni kho pana tāni gilānānaṁ bhikkhūnaṁ paṭisāyanīyāni bhesajjānīti


pli: sappi nāma


pli: gosappi vā ajikāsappi vā mahiṁsasappi vā yesaṁ maṁsaṁ kappati tesaṁ sappi.


pli: Navanītaṁ nāma


pli: tesaṁyeva navanītaṁ.


pli: Telaṁ nāma


pli: tilatelaṁ sāsapatelaṁ madhukatelaṁ eraṇḍatelaṁ vasātelaṁ.


pli: Madhu nāma


pli: makkhikāmadhu.


pli: Phāṇitaṁ nāma


pli: ucchumhā nibbattaṁ.


pli: Tāni paṭiggahetvā sattāhaparamaṁ sannidhikārakaṁ paribhuñjitabbānīti


pli: sattāhaparamatā paribhuñjitabbāni.


pli: Taṁ atikkāmayato nissaggiyaṁ hotīti


pli: aṭṭhame aruṇuggamane nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, bhesajjaṁ sattāhātikkantaṁ nissaggiyaṁ,


pli: imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Sattāhātikkante atikkantasaññī, nissaggiyaṁ pācittiyaṁ.


pli: Sattāhātikkante vematiko, nissaggiyaṁ pācittiyaṁ.


pli: Sattāhātikkante anatikkantasaññī, nissaggiyaṁ pācittiyaṁ.


pli: Anadhiṭṭhite adhiṭṭhitasaññī, nissaggiyaṁ pācittiyaṁ.


pli: Avissajjite vissajjitasaññī, nissaggiyaṁ pācittiyaṁ.


pli: Anaṭṭhe naṭṭhasaññī, nissaggiyaṁ pācittiyaṁ.


pli: Avinaṭṭhe vinaṭṭhasaññī, nissaggiyaṁ pācittiyaṁ.


pli: Adaḍḍhe daḍḍhasaññī, nissaggiyaṁ pācittiyaṁ.


pli: Avilutte viluttasaññī, nissaggiyaṁ pācittiyaṁ.


pli: Nissaṭṭhaṁ paṭilabhitvā na kāyikena paribhogena paribhuñjitabbaṁ, na ajjhoharitabbaṁ,


pli: padīpe vā kāḷavaṇṇe vā upanetabbaṁ,


pli: aññena bhikkhunā kāyikena paribhogena paribhuñjitabbaṁ, na ajjhoharitabbaṁ.


pli: Sattāhānatikkante atikkantasaññī, āpatti dukkaṭassa.


pli: Sattāhānatikkante vematiko, āpatti dukkaṭassa.


pli: Anāpatti—


pli: antosattāhaṁ adhiṭṭheti, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: anupasampannassa cattena vantena muttena anapekkho datvā paṭilabhitvā paribhuñjati,


pli: ummattakassa,


pli: ādikammikassāti.


pli: Bhesajjasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 24. Vassikasāṭikasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavatā bhikkhūnaṁ vassikasāṭikā anuññātā hoti.


pli: Chabbaggiyā bhikkhū—“bhagavatā vassikasāṭikā anuññātā”ti,


pli: paṭikacceva katvā nivāsenti,


pli: jiṇṇāya vassikasāṭikāya naggā kāyaṁ ovassāpenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū paṭikacceva vassikasāṭikacīvaraṁ pariyesissanti, paṭikacceva katvā nivāsessanti, jiṇṇāya vassikasāṭikāya naggā kāyaṁ ovassāpessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, paṭikacceva vassikasāṭikacīvaraṁ pariyesatha?


pli: Paṭikacceva katvā nivāsetha?


pli: Jiṇṇāya vassikasāṭikāya naggā kāyaṁ ovassāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe moghapurisā, paṭikacceva vassikasāṭikacīvaraṁ pariyesissatha, paṭikacceva katvā nivāsessatha, jiṇṇāya vassikasāṭikāya naggā kāyaṁ ovassāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “‘Māso seso gimhānan’ti bhikkhunā vassikasāṭikacīvaraṁ pariyesitabbaṁ; ‘addhamāso seso gimhānan’ti katvā nivāsetabbaṁ.


pli: ‘Orena ce māso seso gimhānan’ti vassikasāṭikacīvaraṁ pariyeseyya, ‘orenaddhamāso seso gimhānan’ti katvā nivāseyya, nissaggiyaṁ pācittiyan”ti.


pli: “Māso seso gimhānan”ti bhikkhunā vassikasāṭikacīvaraṁ pariyesitabbanti.


pli: Ye manussā pubbepi vassikasāṭikacīvaraṁ denti te upasaṅkamitvā evamassu vacanīyā— “kālo vassikasāṭikāya, samayo vassikasāṭikāya, aññepi manussā vassikasāṭikacīvaraṁ dentī”ti.


pli: Na vattabbā— “detha me vassikasāṭikacīvaraṁ, āharatha me vassikasāṭikacīvaraṁ, parivattetha me vassikasāṭikacīvaraṁ, cetāpetha me vassikasāṭikacīvaran”ti.


pli: “Addhamāso seso gimhānan”ti katvā nivāsetabbanti.


pli: Addhamāse sese gimhāne katvā nivāsetabbaṁ.


pli: “Orena ce māso seso gimhānan”ti


pli: atirekamāse sese gimhāne vassikasāṭikacīvaraṁ pariyesati, nissaggiyaṁ pācittiyaṁ.


pli: “Orenaddhamāso seso gimhānan”ti


pli: atirekaddhamāse sese gimhāne katvā nivāseti, nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, vassikasāṭikacīvaraṁ atirekamāse sese gimhāne pariyiṭṭhaṁ atirekaddhamāse sese gimhāne katvā paridahitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Atirekamāse sese gimhāne atirekasaññī vassikasāṭikacīvaraṁ pariyesati, nissaggiyaṁ pācittiyaṁ.


pli: Atirekamāse sese gimhāne vematiko vassikasāṭikacīvaraṁ pariyesati, nissaggiyaṁ pācittiyaṁ.


pli: Atirekamāse sese gimhāne ūnakasaññī vassikasāṭikacīvaraṁ pariyesati, nissaggiyaṁ pācittiyaṁ.


pli: Atirekaddhamāse sese gimhāne atirekasaññī katvā nivāseti, nissaggiyaṁ pācittiyaṁ.


pli: Atirekaddhamāse sese gimhāne vematiko katvā nivāseti, nissaggiyaṁ pācittiyaṁ.


pli: Atirekaddhamāse sese gimhāne ūnakasaññī katvā nivāseti, nissaggiyaṁ pācittiyaṁ.


pli: Satiyā vassikasāṭikāya naggo kāyaṁ ovassāpeti, āpatti dukkaṭassa.


pli: Ūnakamāse sese gimhāne atirekasaññī, āpatti dukkaṭassa.


pli: Ūnakamāse sese gimhāne vematiko, āpatti dukkaṭassa.


pli: Ūnakamāse sese gimhāne ūnakasaññī, anāpatti.


pli: Ūnakaddhamāse sese gimhāne atirekasaññī, āpatti dukkaṭassa.


pli: Ūnakaddhamāse sese gimhāne vematiko, āpatti dukkaṭassa.


pli: Ūnakaddhamāse sese gimhāne ūnakasaññī, anāpatti.


pli: Anāpatti—


pli: “māso seso gimhānan”ti vassikasāṭikacīvaraṁ pariyesati,


pli: “addhamāso seso gimhānan”ti katvā nivāseti,


pli: “ūnakamāso seso gimhānan”ti vassikasāṭikacīvaraṁ pariyesati,


pli: “ūnakaddhamāso seso gimhānan”ti katvā nivāseti,


pli: pariyiṭṭhāya vassikasāṭikāya vassaṁ ukkaḍḍhiyyati,


pli: nivatthāya vassikasāṭikāya vassaṁ ukkaḍḍhiyyati, dhovitvā nikkhipitabbaṁ; samaye nivāsetabbaṁ,


pli: acchinnacīvarassa,


pli: naṭṭhacīvarassa,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 25. Cīvaraacchindanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto bhātuno saddhivihārikaṁ bhikkhuṁ etadavoca—


pli: “Nāhaṁ, bhante, gamissāmi;


pli: dubbalacīvaromhī”ti.


pli: “Ehāvuso, ahaṁ te cīvaraṁ dassāmī”ti


pli: tassa cīvaraṁ adāsi.


pli: Assosi kho so bhikkhu—


pli: “bhagavā kira janapadacārikaṁ pakkamissatī”ti.


pli: Atha kho tassa bhikkhuno etadahosi—


pli: “na dānāhaṁ āyasmatā upanandena sakyaputtena saddhiṁ janapadacārikaṁ pakkamissāmi, bhagavatā saddhiṁ janapadacārikaṁ pakkamissāmī”ti.


pli: Atha kho āyasmā upanando sakyaputto taṁ bhikkhuṁ etadavoca—


pli: “ehi dāni, āvuso, janapadacārikaṁ pakkamissāmā”ti.


pli: “Nāhaṁ, bhante, tayā saddhiṁ janapadacārikaṁ pakkamissāmi, bhagavatā saddhiṁ janapadacārikaṁ pakkamissāmī”ti.


pli: “Yampi tyāhaṁ, āvuso, cīvaraṁ adāsiṁ, mayā saddhiṁ janapadacārikaṁ pakkamissatī”ti,


pli: kupito anattamano acchindi.


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto bhikkhussa sāmaṁ cīvaraṁ datvā kupito anattamano acchindissatī”ti.


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, bhikkhussa sāmaṁ cīvaraṁ datvā kupito anattamano acchindī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhussa sāmaṁ cīvaraṁ datvā kupito anattamano acchindissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa sāmaṁ cīvaraṁ datvā kupito anattamano acchindeyya vā acchindāpeyya vā, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Sāmanti


pli: sayaṁ datvā.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ, vikappanupagaṁ pacchimaṁ.


pli: Kupito anattamanoti


pli: anabhiraddho āhatacitto khilajāto.


pli: Acchindeyyāti


pli: sayaṁ acchindati, nissaggiyaṁ pācittiyaṁ.


pli: Acchindāpeyyāti


pli: aññaṁ āṇāpeti, āpatti dukkaṭassa.


pli: Sakiṁ āṇatto bahukampi acchindati, nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, cīvaraṁ bhikkhussa sāmaṁ datvā acchinnaṁ nissaggiyaṁ imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Upasampanne upasampannasaññī cīvaraṁ datvā kupito anattamano acchindati vā acchindāpeti vā, nissaggiyaṁ pācittiyaṁ.


pli: Upasampanne vematiko cīvaraṁ datvā kupito anattamano acchindati vā acchindāpeti vā, nissaggiyaṁ pācittiyaṁ.


pli: Upasampanne anupasampannasaññī cīvaraṁ datvā kupito anattamano acchindati vā acchindāpeti vā, nissaggiyaṁ pācittiyaṁ.


pli: Aññaṁ parikkhāraṁ datvā kupito anattamano acchindati vā acchindāpeti vā, āpatti dukkaṭassa.


pli: Anupasampannassa cīvaraṁ vā aññaṁ vā parikkhāraṁ datvā kupito anattamano acchindati vā acchindāpeti vā, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: so vā deti,


pli: tassa vā vissasanto gaṇhāti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 26. Suttaviññattisikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena chabbaggiyā bhikkhū cīvarakārasamaye bahuṁ suttaṁ viññāpesuṁ.


pli: Katepi cīvare bahuṁ suttaṁ avasiṭṭhaṁ hoti.


pli: Atha kho chabbaggiyānaṁ bhikkhūnaṁ etadahosi—


pli: “handa mayaṁ, āvuso, aññampi suttaṁ viññāpetvā tantavāyehi cīvaraṁ vāyāpemā”ti.


pli: Atha kho chabbaggiyā bhikkhū aññampi suttaṁ viññāpetvā tantavāyehi cīvaraṁ vāyāpesuṁ.


pli: Vītepi cīvare bahuṁ suttaṁ avasiṭṭhaṁ hoti.


pli: Dutiyampi kho chabbaggiyā bhikkhū aññampi suttaṁ viññāpetvā tantavāyehi cīvaraṁ vāyāpesuṁ.


pli: Tatiyampi kho chabbaggiyā bhikkhū aññampi suttaṁ viññāpetvā tantavāyehi cīvaraṁ vāyāpesuṁ.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā sāmaṁ suttaṁ viññāpetvā tantavāyehi cīvaraṁ vāyāpessantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū sāmaṁ suttaṁ viññāpetvā tantavāyehi cīvaraṁ vāyāpessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, sāmaṁ suttaṁ viññāpetvā tantavāyehi cīvaraṁ vāyāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, sāmaṁ suttaṁ viññāpetvā tantavāyehi cīvaraṁ vāyāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sāmaṁ suttaṁ viññāpetvā tantavāyehi cīvaraṁ vāyāpeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sāmanti


pli: sayaṁ viññāpetvā.


pli: Suttaṁ nāma


pli: cha suttāni—


pli: khomaṁ kappāsikaṁ koseyyaṁ kambalaṁ sāṇaṁ bhaṅgaṁ.


pli: Tantavāyehīti


pli: pesakārehi vāyāpeti, payoge payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, cīvaraṁ sāmaṁ suttaṁ viññāpetvā tantavāyehi vāyāpitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Vāyāpite vāyāpitasaññī, nissaggiyaṁ pācittiyaṁ.


pli: Vāyāpite vematiko, nissaggiyaṁ pācittiyaṁ.


pli: Vāyāpite avāyāpitasaññī, nissaggiyaṁ pācittiyaṁ.


pli: Avāyāpite vāyāpitasaññī, āpatti dukkaṭassa.


pli: Avāyāpite vematiko, āpatti dukkaṭassa.


pli: Avāyāpite avāyāpitasaññī, anāpatti.


pli: Anāpatti—


pli: cīvaraṁ sibbetuṁ,


pli: kāyabandhane,


pli: aṁsabaddhake,


pli: pattatthavikāya,


pli: parissāvane,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 27. Mahāpesakārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro puriso pavāsaṁ gacchanto pajāpatiṁ etadavoca—“suttaṁ dhārayitvā amukassa tantavāyassa dehi, cīvaraṁ vāyāpetvā nikkhipa,


pli: āgato ayyaṁ upanandaṁ cīvarena acchādessāmī”ti.


pli: Assosi kho aññataro piṇḍacāriko bhikkhu tassa purisassa imaṁ vācaṁ bhāsamānassa.


pli: Atha kho so bhikkhu yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ etadavoca—“mahāpuññosi tvaṁ, āvuso upananda,


pli: amukasmiṁ okāse aññataro puriso pavāsaṁ gacchanto pajāpatiṁ etadavoca—‘suttaṁ dhārayitvā amukassa tantavāyassa dehi, cīvaraṁ vāyāpetvā nikkhipa, āgato ayyaṁ upanandaṁ cīvarena acchādessāmī’”ti.


pli: “Atthāvuso, maṁ so upaṭṭhāko”ti.


pli: Sopi kho tantavāyo āyasmato upanandassa sakyaputtassa upaṭṭhāko hoti.


pli: Atha kho āyasmā upanando sakyaputto yena so tantavāyo tenupasaṅkami; upasaṅkamitvā taṁ tantavāyaṁ etadavoca—


pli: “idaṁ kho, āvuso, cīvaraṁ maṁ uddissa viyyati; āyatañca karohi vitthatañca. Appitañca suvītañca suppavāyitañca suvilekhitañca suvitacchitañca karohī”ti.


pli: “Ete kho me, bhante, suttaṁ dhārayitvā adaṁsu;


pli: iminā suttena cīvaraṁ vināhī”ti.


pli: “Na, bhante, sakkā āyataṁ vā vitthataṁ vā appitaṁ vā kātuṁ.


pli: Sakkā ca kho, bhante, suvītañca suppavāyitañca suvilekhitañca suvitacchitañca kātun”ti.


pli: “Iṅgha tvaṁ, āvuso, āyatañca karohi vitthatañca appitañca.


pli: Na tena suttena paṭibaddhaṁ bhavissatī”ti.


pli: Atha kho so tantavāyo yathābhataṁ suttaṁ tante upanetvā yena sā itthī tenupasaṅkami; upasaṅkamitvā taṁ itthiṁ etadavoca—“suttena, ayye, attho”ti.


pli: “Nanu tvaṁ ayyo mayā vutto—‘iminā suttena cīvaraṁ vināhī’”ti.


pli: “Saccāhaṁ, ayye, tayā vutto—‘iminā suttena cīvaraṁ vināhī’ti.


pli: Api ca maṁ ayyo upanando evamāha—‘iṅgha tvaṁ, āvuso, āyatañca karohi vitthatañca appitañca,


pli: na tena suttena paṭibaddhaṁ bhavissatī’”ti.


pli: Atha kho sā itthī yattakaṁyeva suttaṁ paṭhamaṁ adāsi tattakaṁ pacchā adāsi.


pli: Assosi kho āyasmā upanando sakyaputto—“so kira puriso pavāsato āgato”ti. Atha kho āyasmā upanando sakyaputto yena tassa purisassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho so puriso yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ abhivādetvā ekamantaṁ nisīdi.


pli: Ekamantaṁ nisinno kho so puriso pajāpatiṁ etadavoca—“vītaṁ taṁ cīvaran”ti?


pli: “Āmāyya, vītaṁ taṁ cīvaran”ti.


pli: “Āhara, ayyaṁ upanandaṁ cīvarena acchādessāmī”ti.


pli: Atha kho sā itthī taṁ cīvaraṁ nīharitvā sāmikassa datvā etamatthaṁ ārocesi.


pli: Atha kho so puriso āyasmato upanandassa sakyaputtassa cīvaraṁ datvā ujjhāyati khiyyati vipāceti—


pli: “mahicchā ime samaṇā sakyaputtiyā asantuṭṭhā.


pli: Nayime sukarā cīvarena acchādetuṁ.


pli: Kathañhi nāma ayyo upanando mayā pubbe appavārito tantavāye upasaṅkamitvā cīvare vikappaṁ āpajjissatī”ti.


pli: Assosuṁ kho bhikkhū tassa purisassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto pubbe appavārito gahapatikassa tantavāye upasaṅkamitvā cīvare vikappaṁ āpajjissatī”ti.


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, pubbe appavārito gahapatikassa tantavāye upasaṅkamitvā cīvare vikappaṁ āpajjī”ti?


pli: “Saccaṁ, bhagavā”ti.


pli: “Ñātako te, upananda, aññātako”ti?


pli: “Aññātako, bhagavā”ti.


pli: “Aññātako, moghapurisa, aññātakassa na jānāti patirūpaṁ vā appatirūpaṁ vā santaṁ vā asantaṁ vā.


pli: Tattha nāma tvaṁ, moghapurisa, pubbe appavārito aññātakassa gahapatikassa tantavāye upasaṅkamitvā cīvare vikappaṁ āpajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Bhikkhuṁ paneva uddissa aññātako gahapati vā gahapatānī vā tantavāyehi cīvaraṁ vāyāpeyya, tatra ce so bhikkhu pubbe appavārito tantavāye upasaṅkamitvā cīvare vikappaṁ āpajjeyya—


pli: ‘idaṁ kho, āvuso, cīvaraṁ maṁ uddissa viyyati. Āyatañca karotha vitthatañca. Appitañca suvītañca suppavāyitañca suvilekhitañca suvitacchitañca karotha.


pli: Appeva nāma mayampi āyasmantānaṁ kiñcimattaṁ anupadajjeyyāmā’ti.


pli: Evañca so bhikkhu vatvā kiñcimattaṁ anupadajjeyya antamaso piṇḍapātamattampi, nissaggiyaṁ pācittiyan”ti.


pli: Bhikkhuṁ paneva uddissāti


pli: bhikkhussatthāya bhikkhuṁ ārammaṇaṁ karitvā bhikkhuṁ acchādetukāmo.


pli: Aññātako nāma


pli: mātito vā pitito vā yāva sattamā pitāmahayugā asambaddho.


pli: Gahapati nāma


pli: yo koci agāraṁ ajjhāvasati.


pli: Gahapatānī nāma


pli: yā kāci agāraṁ ajjhāvasati.


pli: Tantavāyehīti


pli: pesakārehi.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Vāyāpeyyāti


pli: vināpeti.


pli: Tatra ce so bhikkhūti


pli: yaṁ bhikkhuṁ uddissa cīvaraṁ viyyati so bhikkhu.


pli: Pubbe appavāritoti


pli: pubbe avutto hoti— “kīdisena te, bhante, cīvarena attho, kīdisaṁ te cīvaraṁ vāyāpemī”ti?


pli: Tantavāye upasaṅkamitvāti


pli: gharaṁ gantvā yattha katthaci upasaṅkamitvā.


pli: Cīvare vikappaṁ āpajjeyyāti—


pli: “idaṁ kho, āvuso, cīvaraṁ maṁ uddissa viyyati, āyatañca karotha vitthatañca.


pli: Appitañca suvītañca suppavāyitañca suvilekhitañca suvitacchitañca karotha.


pli: Appeva nāma mayampi āyasmantānaṁ kiñcimattaṁ anupadajjeyyāmā”ti.


pli: Evañca so bhikkhu vatvā kiñcimattaṁ anupadajjeyya antamaso piṇḍapātamattampīti.


pli: Piṇḍapāto nāma


pli: yāgupi bhattampi khādanīyampi cuṇṇapiṇḍopi dantakaṭṭhampi dasikasuttampi, antamaso dhammampi bhaṇati.


pli: Tassa vacanena āyataṁ vā vitthataṁ vā appitaṁ vā karoti, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, cīvaraṁ pubbe appavārito aññātakassa gahapatikassa tantavāye upasaṅkamitvā cīvare vikappaṁ āpannaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Aññātake aññātakasaññī pubbe appavārito gahapatikassa tantavāye upasaṅkamitvā cīvare vikappaṁ āpajjati, nissaggiyaṁ pācittiyaṁ.


pli: Aññātake vematiko pubbe appavārito gahapatikassa tantavāye upasaṅkamitvā cīvare vikappaṁ āpajjati, nissaggiyaṁ pācittiyaṁ.


pli: Aññātake ñātakasaññī pubbe appavārito gahapatikassa tantavāye upasaṅkamitvā cīvare vikappaṁ āpajjati, nissaggiyaṁ pācittiyaṁ.


pli: Ñātake añātakasaññī, āpatti dukkaṭassa.


pli: Ñātake vematiko, āpatti dukkaṭassa.


pli: Ñātake ñātakasaññī, anāpatti.


pli: Anāpatti—


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: mahagghaṁ vāyāpetukāmassa appagghaṁ vāyāpeti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 28. Accekacīvarasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro mahāmatto pavāsaṁ gacchanto bhikkhūnaṁ santike dūtaṁ pāhesi—


pli: “āgacchantu bhadantā vassāvāsikaṁ dassāmī”ti.


pli: Bhikkhū—


pli: “vassaṁvuṭṭhānaṁ bhagavatā vassāvāsikaṁ anuññātan”ti,


pli: kukkuccāyantā nāgamaṁsu.


pli: Atha kho so mahāmatto ujjhāyati khiyyati vipāceti—


pli: “kathañhi nāma bhadantā mayā dūte pahite nāgacchissanti.


pli: Ahañhi senāya gacchāmi.


pli: Dujjānaṁ jīvitaṁ dujjānaṁ maraṇan”ti.


pli: Assosuṁ kho bhikkhū tassa mahāmattassa ujjhāyantassa khiyyantassa vipācentassa.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, accekacīvaraṁ paṭiggahetvā nikkhipitun”ti.


pli: Tena kho pana samayena bhikkhū—


pli: “bhagavatā anuññātaṁ accekacīvaraṁ paṭiggahetvā nikkhipitun”ti,


pli: accekacīvarāni paṭiggahetvā cīvarakālasamayaṁ atikkāmenti.


pli: Tāni cīvarāni cīvaravaṁse bhaṇḍikābaddhāni tiṭṭhanti.


pli: Addasa kho āyasmā ānando senāsanacārikaṁ āhiṇḍanto tāni cīvarāni cīvaravaṁse bhaṇḍikābaddhāni tiṭṭhante disvā bhikkhū etadavoca—


pli: “kassimāni, āvuso, cīvarāni cīvaravaṁse bhaṇḍikābaddhāni tiṭṭhantī”ti?


pli: “Amhākaṁ, āvuso, accekacīvarānī”ti.


pli: “Kīvaciraṁ panāvuso, imāni cīvarāni nikkhittānī”ti?


pli: Atha kho te bhikkhū āyasmato ānandassa yathānikkhittaṁ ārocesuṁ.


pli: Āyasmā ānando ujjhāyati khiyyati vipāceti—


pli: “kathañhi nāma bhikkhū accekacīvaraṁ paṭiggahetvā cīvarakālasamayaṁ atikkāmessantī”ti.


pli: Atha kho āyasmā ānando te bhikkhū anekapariyāyena vigarahitvā bhagavato etamatthaṁ ārocesi …pe…—


pli: “saccaṁ kira, bhikkhave, bhikkhū accekacīvaraṁ paṭiggahetvā cīvarakālasamayaṁ atikkāmentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā accekacīvaraṁ paṭiggahetvā cīvarakālasamayaṁ atikkāmessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Dasāhānāgataṁ kattikatemāsikapuṇṇamaṁ bhikkhuno paneva accekacīvaraṁ uppajjeyya, accekaṁ maññamānena bhikkhunā paṭiggahetabbaṁ, paṭiggahetvā yāva cīvarakālasamayaṁ nikkhipitabbaṁ.


pli: Tato ce uttari nikkhipeyya, nissaggiyaṁ pācittiyan”ti.


pli: Dasāhānāgatanti


pli: dasāhānāgatāya pavāraṇāya.


pli: Kattikatemāsikapuṇṇamanti


pli: pavāraṇā kattikā vuccati.


pli: Accekacīvaraṁ nāma


pli: senāya vā gantukāmo hoti, pavāsaṁ vā gantukāmo hoti, gilāno vā hoti, gabbhinī vā hoti, assaddhassa vā saddhā uppannā hoti, appasannassa vā pasādo uppanno hoti, so ce bhikkhūnaṁ santike dūtaṁ pahiṇeyya— “āgacchantu bhadantā vassāvāsikaṁ dassāmī”ti, etaṁ accekacīvaraṁ nāma.


pli: Accekaṁ maññamānena bhikkhunā paṭiggahetabbaṁ paṭiggahetvā yāva cīvarakālasamayaṁ nikkhipitabbanti


pli: saññāṇaṁ katvā nikkhipitabbaṁ—“idaṁ accekacīvaran”ti.


pli: Cīvarakālasamayo nāma


pli: anatthate kathine vassānassa pacchimo māso,


pli: atthate kathine pañcamāsā.


pli: Tato ce uttari nikkhipeyyāti


pli: anatthate kathine vassānassa pacchimaṁ divasaṁ atikkāmeti, nissaggiyaṁ pācittiyaṁ.


pli: Atthate kathine kathinuddhāradivasaṁ atikkāmeti, nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, accekacīvaraṁ cīvarakālasamayaṁ atikkāmitaṁ nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Accekacīvare accekacīvarasaññī cīvarakālasamayaṁ atikkāmeti, nissaggiyaṁ pācittiyaṁ.


pli: Accekacīvare vematiko cīvarakālasamayaṁ atikkāmeti, nissaggiyaṁ pācittiyaṁ.


pli: Accekacīvare anaccekacīvarasaññī cīvarakālasamayaṁ atikkāmeti, nissaggiyaṁ pācittiyaṁ.


pli: Anadhiṭṭhite adhiṭṭhitasaññī …pe…


pli: avikappite vikappitasaññī …


pli: avissajjite vissajjitasaññī …


pli: anaṭṭhe naṭṭhasaññī …


pli: avinaṭṭhe vinaṭṭhasaññī …


pli: adaḍḍhe daḍḍhasaññī …


pli: avilutte viluttasaññī cīvarakālasamayaṁ atikkāmeti, nissaggiyaṁ pācittiyaṁ.


pli: Nissaggiyaṁ cīvaraṁ anissajjitvā paribhuñjati, āpatti dukkaṭassa.


pli: Anaccekacīvare accekacīvarasaññī, āpatti dukkaṭassa.


pli: Anaccekacīvare vematiko, āpatti dukkaṭassa.


pli: Anāpatti—


pli: antosamaye adhiṭṭheti, vikappeti, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 29. Sāsaṅkasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhū vutthavassā āraññakesu senāsanesu viharanti.


pli: Kattikacorakā bhikkhū—


pli: “laddhalābhā”ti paripātenti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, āraññakesu senāsanesu viharantena tiṇṇaṁ cīvarānaṁ aññataraṁ cīvaraṁ antaraghare nikkhipitun”ti.


pli: Tena kho pana samayena bhikkhū—“bhagavatā anuññātaṁ āraññakesu senāsanesu viharantena tiṇṇaṁ cīvarānaṁ aññataraṁ cīvaraṁ antaraghare nikkhipitun”ti tiṇṇaṁ cīvarānaṁ aññataraṁ cīvaraṁ antaraghare nikkhipitvā atirekachārattaṁ vippavasanti.


pli: Tāni cīvarāni nassantipi vinassantipi ḍayhantipi undūrehipi khajjanti.


pli: Bhikkhū duccoḷā honti lūkhacīvarā.


pli: Bhikkhū evamāhaṁsu—


pli: “kissa tumhe, āvuso, duccoḷā lūkhacīvarā”ti?


pli: Atha kho te bhikkhū bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū tiṇṇaṁ cīvarānaṁ aññataraṁ cīvaraṁ antaraghare nikkhipitvā atirekachārattaṁ vippavasissantī”ti.


pli: Atha kho te bhikkhū te anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū tiṇṇaṁ cīvarānaṁ aññataraṁ cīvaraṁ antaraghare nikkhipitvā atirekachārattaṁ vippavasantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā tiṇṇaṁ cīvarānaṁ aññataraṁ cīvaraṁ antaraghare nikkhipitvā atirekachārattaṁ vippavasissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Upavassaṁ kho pana kattikapuṇṇamaṁ yāni kho pana tāni āraññakāni senāsanāni sāsaṅkasammatāni sappaṭibhayāni tathārūpesu bhikkhu senāsanesu viharanto ākaṅkhamāno tiṇṇaṁ cīvarānaṁ aññataraṁ cīvaraṁ antaraghare nikkhipeyya, siyā ca tassa bhikkhuno kocideva paccayo tena cīvarena vippavāsāya.


pli: Chārattaparamaṁ tena bhikkhunā tena cīvarena vippavasitabbaṁ. Tato ce uttari vippavaseyya, aññatra bhikkhusammutiyā, nissaggiyaṁ pācittiyan”ti.


pli: Upavassaṁ kho panāti


pli: vuṭṭhavassānaṁ.


pli: Kattikapuṇṇamanti


pli: kattikacātumāsinī vuccati.


pli: Yāni kho pana tāni āraññakāni senāsanānīti


pli: āraññakaṁ nāma senāsanaṁ


pli: pañcadhanusatikaṁ pacchimaṁ.


pli: Sāsaṅkaṁ nāma


pli: ārāme ārāmūpacāre corānaṁ niviṭṭhokāso dissati, bhuttokāso dissati, ṭhitokāso dissati, nisinnokāso dissati, nipannokāso dissati.


pli: Sappaṭibhayaṁ nāma


pli: ārāme ārāmūpacāre corehi manussā hatā dissanti, viluttā dissanti, ākoṭitā dissanti.


pli: Tathārūpesu bhikkhu senāsanesu viharantoti


pli: evarūpesu bhikkhu senāsanesu viharanto.


pli: Ākaṅkhamānoti


pli: icchamāno.


pli: Tiṇṇaṁ cīvarānaṁ aññataraṁ cīvaranti


pli: saṅghāṭiṁ vā uttarāsaṅgaṁ vā antaravāsakaṁ vā.


pli: Antaraghare nikkhipeyyāti


pli: samantā gocaragāme nikkhipeyya.


pli: Siyā ca tassa bhikkhuno kocideva paccayo tena cīvarena vippavāsāyāti


pli: siyā paccayo siyā karaṇīyaṁ.


pli: Chārattaparamaṁ tena bhikkhunā tena cīvarena vippavasitabbanti


pli: chārattaparamatā vippavasitabbaṁ.


pli: Aññatra bhikkhusammutiyāti


pli: ṭhapetvā bhikkhusammutiṁ.


pli: Tato ce uttari vippavaseyyāti


pli: sattame aruṇuggamane nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, cīvaraṁ atirekachārattaṁ vippavutthaṁ, aññatra bhikkhusammutiyā, nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Atirekachāratte atirekasaññī vippavasati, aññatra bhikkhusammutiyā, nissaggiyaṁ pācittiyaṁ.


pli: Atirekachāratte vematiko vippavasati, aññatra bhikkhusammutiyā, nissaggiyaṁ pācittiyaṁ.


pli: Atirekachāratte ūnakasaññī vippavasati, aññatra bhikkhusammutiyā, nissaggiyaṁ pācittiyaṁ.


pli: Appaccuddhaṭe paccuddhaṭasaññī …pe…


pli: avissajjite vissajjitasaññī …


pli: anaṭṭhe naṭṭhasaññī …


pli: avinaṭṭhe vinaṭṭhasaññī …


pli: adaḍḍhe daḍḍhasaññī …


pli: avilutte viluttasaññī vippavasati, aññatra bhikkhusammutiyā, nissaggiyaṁ pācittiyaṁ.


pli: Nissaggiyaṁ cīvaraṁ anissajjitvā paribhuñjati, āpatti dukkaṭassa.


pli: Ūnakachāratte atirekasaññī, āpatti dukkaṭassa.


pli: Ūnakachāratte vematiko, āpatti dukkaṭassa.


pli: Ūnakachāratte ūnakasaññī, anāpatti.


pli: Anāpatti—


pli: chārattaṁ vippavasati,


pli: ūnakachārattaṁ vippavasati,


pli: chārattaṁ vippavasitvā puna gāmasīmaṁ okkamitvā vasitvā pakkamati,


pli: antochārattaṁ paccuddharati, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: bhikkhusammutiyā,


pli: ummattakassa,


pli: ādikammikassāti.


pli: Sāsaṅkasikkhāpadaṁ niṭṭhitaṁ navamaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 3. Tatiyakathinasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarassa bhikkhuno akālacīvaraṁ uppannaṁ hoti.


pli: Tassa taṁ cīvaraṁ kayiramānaṁ nappahoti.


pli: Atha kho so bhikkhu taṁ cīvaraṁ ussāpetvā punappunaṁ vimajjati.


pli: Addasā kho bhagavā senāsanacārikaṁ āhiṇḍanto taṁ bhikkhuṁ taṁ cīvaraṁ ussāpetvā punappunaṁ vimajjantaṁ.


pli: Disvāna yena so bhikkhu tenupasaṅkami; upasaṅkamitvā taṁ bhikkhuṁ etadavoca—


pli: “kissa tvaṁ, bhikkhu, imaṁ cīvaraṁ ussāpetvā punappunaṁ vimajjasī”ti?


pli: “Idaṁ me, bhante, akālacīvaraṁ uppannaṁ.


pli: Kayiramānaṁ nappahoti.


pli: Tenāhaṁ imaṁ cīvaraṁ ussāpetvā punappunaṁ vimajjāmī”ti.


pli: “Atthi pana te, bhikkhu, cīvarapaccāsā”ti?


pli: “Atthi, bhagavā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā, bhikkhū āmantesi—


pli: “anujānāmi, bhikkhave, akālacīvaraṁ paṭiggahetvā cīvarapaccāsā nikkhipitun”ti.


pli: Tena kho pana samayena bhikkhū—“bhagavatā anuññātaṁ akālacīvaraṁ paṭiggahetvā cīvarapaccāsā nikkhipitun”ti akālacīvarāni paṭiggahetvā atirekamāsaṁ nikkhipanti.


pli: Tāni cīvarāni cīvaravaṁse bhaṇḍikābaddhāni tiṭṭhanti.


pli: Addasā kho āyasmā ānando senāsanacārikaṁ āhiṇḍanto tāni cīvarāni cīvaravaṁse bhaṇḍikābaddhāni tiṭṭhante.


pli: Disvāna bhikkhū āmantesi—


pli: “kassimāni, āvuso, cīvarāni cīvaravaṁse bhaṇḍikābaddhāni tiṭṭhantī”ti?


pli: “Amhākaṁ, āvuso, akālacīvarāni cīvarapaccāsā nikkhittānī”ti.


pli: “Kīvaciraṁ panāvuso, imāni cīvarāni nikkhittānī”ti?


pli: “Atirekamāsaṁ, āvuso”ti.


pli: Āyasmā ānando ujjhāyati khiyyati vipāceti—


pli: “kathañhi nāma bhikkhū akālacīvaraṁ paṭiggahetvā atirekamāsaṁ nikkhipissantī”ti.


pli: Atha kho āyasmā ānando te bhikkhū anekapariyāyena vigarahitvā bhagavato etamatthaṁ ārocesi …pe…


pli: “saccaṁ kira, bhikkhave, bhikkhū akālacīvaraṁ paṭiggahetvā atirekamāsaṁ nikkhipantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā akālacīvaraṁ paṭiggahetvā atirekamāsaṁ nikkhipissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Niṭṭhitacīvarasmiṁ bhikkhunā ubbhatasmiṁ kathine bhikkhuno paneva akālacīvaraṁ uppajjeyya, ākaṅkhamānena bhikkhunā paṭiggahetabbaṁ.


pli: Paṭiggahetvā khippameva kāretabbaṁ.


pli: No cassa pāripūri, māsaparamaṁ tena bhikkhunā taṁ cīvaraṁ nikkhipitabbaṁ ūnassa pāripūriyā satiyā paccāsāya.


pli: Tato ce uttari nikkhipeyya, satiyāpi paccāsāya, nissaggiyaṁ pācittiyan”ti.


pli: Niṭṭhitacīvarasminti


pli: bhikkhuno cīvaraṁ kataṁ vā hoti naṭṭhaṁ vā vinaṭṭhaṁ vā daḍḍhaṁ vā cīvarāsā vā upacchinnā.


pli: Ubbhatasmiṁ kathineti


pli: aṭṭhannaṁ mātikānaṁ aññatarāya mātikāya ubbhataṁ hoti, saṅghena vā antarā ubbhataṁ hoti.


pli: Akālacīvaraṁ nāma


pli: anatthate kathine ekādasamāse uppannaṁ,


pli: atthate kathine sattamāse uppannaṁ,


pli: kālepi ādissa dinnaṁ, etaṁ akālacīvaraṁ nāma.


pli: Uppajjeyyāti


pli: uppajjeyya saṅghato vā gaṇato vā ñātito vā mittato vā paṁsukūlaṁ vā attano vā dhanena.


pli: Ākaṅkhamānenāti


pli: icchamānena paṭiggahetabbaṁ.


pli: Paṭiggahetvā khippameva kāretabbanti


pli: dasāhā kāretabbaṁ.


pli: No cassa pāripūrīti


pli: kayiramānaṁ nappahoti.


pli: Māsaparamaṁ tena bhikkhunā taṁ cīvaraṁ nikkhipitabbanti


pli: māsaparamatā nikkhipitabbaṁ.


pli: Ūnassa pāripūriyāti


pli: ūnassa pāripūratthāya.


pli: Satiyā paccāsāyāti


pli: paccāsā hoti saṅghato vā gaṇato vā ñātito vā mittato vā paṁsukūlaṁ vā attano vā dhanena.


pli: Tato ce uttari nikkhipeyya satiyāpi paccāsāyāti


pli: tadahuppanne mūlacīvare paccāsācīvaraṁ uppajjati, dasāhā kāretabbaṁ.


pli: Dvīhuppanne mūlacīvare paccāsācīvaraṁ uppajjati, dasāhā kāretabbaṁ.


pli: Tīhuppanne mūlacīvare …pe…


pli: catūhuppanne …


pli: pañcāhuppanne …


pli: chāhuppanne …


pli: sattāhuppanne …


pli: aṭṭhāhuppanne …


pli: navāhuppanne …


pli: dasāhuppanne mūlacīvare paccāsācīvaraṁ uppajjati, dasāhā kāretabbaṁ.


pli: Ekādase uppanne …pe…


pli: dvādase uppanne …


pli: terase uppanne …


pli: cuddase uppanne …


pli: pannarase uppanne …


pli: soḷase uppanne …


pli: sattarase uppanne …


pli: aṭṭhārase uppanne …


pli: ekūnavīse uppanne …


pli: vīse uppanne mūlacīvare paccāsācīvaraṁ uppajjati, dasāhā kāretabbaṁ.


pli: Ekavīse uppanne mūlacīvare paccāsācīvaraṁ uppajjati, navāhā kāretabbaṁ.


pli: Dvāvīse uppanne …pe…


pli: tevīse uppanne …


pli: catuvīse uppanne …


pli: pañcavīse uppanne …


pli: chabbīse uppanne …


pli: sattavīse uppanne …


pli: aṭṭhavīse uppanne …


pli: ekūnatiṁse uppanne mūlacīvare paccāsācīvaraṁ uppajjati, ekāhaṁ kāretabbaṁ …


pli: tiṁse uppanne mūlacīvare paccāsācīvaraṁ uppajjati, tadaheva adhiṭṭhātabbaṁ vikappetabbaṁ vissajjetabbaṁ.


pli: No ce adhiṭṭheyya vā vikappeyya vā vissajjeyya vā, ekatiṁse aruṇuggamane nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, akālacīvaraṁ māsātikkantaṁ nissaggiyaṁ,


pli: imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Visabhāge uppanne mūlacīvare paccāsācīvaraṁ uppajjati, rattiyo ca sesā honti, na akāmā kāretabbaṁ.


pli: Māsātikkante atikkantasaññī, nissaggiyaṁ pācittiyaṁ.


pli: Māsātikkante vematiko nissaggiyaṁ pācittiyaṁ.


pli: Māsātikkante anatikkantasaññī nissaggiyaṁ pācittiyaṁ.


pli: Anadhiṭṭhite adhiṭṭhitasaññī …pe…


pli: avikappite vikappitasaññī …


pli: avissajjite vissajjitasaññī …


pli: anaṭṭhe naṭṭhasaññī …


pli: avinaṭṭhe vinaṭṭhasaññī …


pli: adaḍḍhe daḍḍhasaññī …


pli: avilutte viluttasaññī, nissaggiyaṁ pācittiyaṁ.


pli: Nissaggiyaṁ cīvaraṁ anissajjitvā paribhuñjati, āpatti dukkaṭassa.


pli: Māsānatikkante atikkantasaññī, āpatti dukkaṭassa.


pli: Māsānatikkante vematiko, āpatti dukkaṭassa.


pli: Anāpatti—


pli: antomāse adhiṭṭheti, vikappeti, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Pattavagga


pli: 30. Pariṇatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ aññatarassa pūgassa saṅghassa sacīvarabhattaṁ paṭiyattaṁ hoti—


pli: “bhojetvā cīvarena acchādessāmā”ti.


pli: Atha kho chabbaggiyā bhikkhū yena so pūgo tenupasaṅkamiṁsu;


pli: upasaṅkamitvā taṁ pūgaṁ etadavocuṁ—


pli: “dethāvuso, amhākaṁ imāni cīvarānī”ti.


pli: “Na mayaṁ, bhante, dassāma.


pli: Amhākaṁ saṅghassa anuvassaṁ sacīvarabhikkhā paññattā”ti.


pli: “Bahū, āvuso, saṅghassa dāyakā, bahū saṅghassa bhattā.


pli: Mayaṁ tumhe nissāya tumhe sampassantā idha viharāma.


pli: Tumhe ce amhākaṁ na dassatha, atha ko carahi amhākaṁ dassati?


pli: Dethāvuso, amhākaṁ imāni cīvarānī”ti.


pli: Atha kho so pūgo chabbaggiyehi bhikkhūhi nippīḷiyamāno yathāpaṭiyattaṁ cīvaraṁ chabbaggiyānaṁ bhikkhūnaṁ datvā saṅghaṁ bhattena parivisi.


pli: Ye te bhikkhū jānanti saṅghassa sacīvarabhattaṁ paṭiyattaṁ, na ca jānanti chabbaggiyānaṁ bhikkhūnaṁ dinnanti, te evamāhaṁsu—


pli: “oṇojethāvuso, saṅghassa cīvaran”ti.


pli: “Natthi, bhante.


pli: Yathāpaṭiyattaṁ cīvaraṁ ayyā chabbaggiyā attano pariṇāmesun”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ saṅghikaṁ lābhaṁ pariṇataṁ attano pariṇāmessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, jānaṁ saṅghikaṁ lābhaṁ pariṇataṁ attano pariṇāmethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ saṅghikaṁ lābhaṁ pariṇataṁ attano pariṇāmessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ saṅghikaṁ lābhaṁ pariṇataṁ attano pariṇāmeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti aññe vā tassa ārocenti so vā āroceti.


pli: Saṅghikaṁ nāma


pli: saṅghassa dinnaṁ hoti pariccattaṁ.


pli: Lābho nāma


pli: cīvarapiṇḍapātasenāsanagilānappaccayabhesajjaparikkhārā. Antamaso cuṇṇapiṇḍopi, dantakaṭṭhampi, dasikasuttampi.


pli: Pariṇataṁ nāma


pli: dassāma karissāmāti vācā bhinnā hoti.


pli: Attano pariṇāmeti, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, jānaṁ saṅghikaṁ lābhaṁ pariṇataṁ attano pariṇāmitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Pariṇate pariṇatasaññī attano pariṇāmeti, nissaggiyaṁ pācittiyaṁ.


pli: Pariṇate vematiko attano pariṇāmeti, āpatti dukkaṭassa.


pli: Pariṇate apariṇatasaññī attano pariṇāmeti, anāpatti.


pli: Saṅghassa pariṇataṁ aññasaṅghassa vā cetiyassa vā pariṇāmeti, āpatti dukkaṭassa.


pli: Cetiyassa pariṇataṁ aññacetiyassa vā saṅghassa vā puggalassa vā pariṇāmeti, āpatti dukkaṭassa.


pli: Puggalassa pariṇataṁ aññapuggalassa vā saṅghassa vā cetiyassa vā pariṇāmeti, āpatti dukkaṭassa.


pli: Apariṇate pariṇatasaññī, āpatti dukkaṭassa.


pli: Apariṇate vematiko, āpatti dukkaṭassa.


pli: Apariṇate apariṇatasaññī, anāpatti.


pli: Anāpatti—


pli: kattha demāti pucchiyamāno yattha tumhākaṁ deyyadhammo paribhogaṁ vā labheyya paṭisaṅkhāraṁ vā labheyya ciraṭṭhitiko vā assa yattha vā pana tumhākaṁ cittaṁ pasīdati tattha dethāti bhaṇati,


pli: ummattakassa,


pli: ādikammikassāti.


pli: Pariṇatasikkhāpadaṁ niṭṭhitaṁ dasamaṁ.


pli: Pattavaggo tatiyo.


pli: Tassuddānaṁ


pli: Dve ca pattāni bhesajjaṁ,


pli: vassikā dānapañcamaṁ;


pli: Sāmaṁ vāyāpanacceko,


pli: sāsaṅkaṁ saṅghikena cāti.


pli: “Uddiṭṭhā kho, āyasmanto, tiṁsa nissaggiyā pācittiyā dhammā.


pli: Tatthāyasmante pucchāmi—


pli: ‘kaccittha parisuddhā’?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyasmanto, tasmā tuṇhī,


pli: evametaṁ dhārayāmī”ti.


pli: Nissaggiyakaṇḍaṁ niṭṭhitaṁ.


pli: Pārājikapāḷi niṭṭhitā.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 4. Purāṇacīvarasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmato udāyissa purāṇadutiyikā bhikkhunīsu pabbajitā hoti.


pli: Sā āyasmato udāyissa santike abhikkhaṇaṁ āgacchati.


pli: Āyasmāpi udāyī tassā bhikkhuniyā santike abhikkhaṇaṁ gacchati.


pli: Tena kho pana samayena āyasmā udāyī tassā bhikkhuniyā santike bhattavissaggaṁ karoti.


pli: Atha kho āyasmā udāyī pubbaṇhasamayaṁ nivāsetvā pattacīvaramādāya yena sā bhikkhunī tenupasaṅkami; upasaṅkamitvā tassā bhikkhuniyā purato aṅgajātaṁ vivaritvā āsane nisīdi.


pli: Sāpi kho bhikkhunī āyasmato udāyissa purato aṅgajātaṁ vivaritvā āsane nisīdi.


pli: Atha kho āyasmā udāyī sāratto tassā bhikkhuniyā aṅgajātaṁ upanijjhāyi. Tassa asuci mucci.


pli: Atha kho āyasmā udāyī taṁ bhikkhuniṁ etadavoca—


pli: “gaccha, bhagini, udakaṁ āhara, antaravāsakaṁ dhovissāmī”ti.


pli: “Āharayya, ahameva dhovissāmī”ti


pli: taṁ asuciṁ ekadesaṁ mukhena aggahesi ekadesaṁ aṅgajāte pakkhipi.


pli: Sā tena gabbhaṁ gaṇhi.


pli: Bhikkhuniyo evamāhaṁsu—


pli: “abrahmacārinī ayaṁ bhikkhunī, gabbhinī”ti.


pli: “Nāhaṁ, ayye, abrahmacārinī”ti bhikkhunīnaṁ etamatthaṁ ārocesi.


pli: Bhikkhuniyo ujjhāyanti khiyyanti vipācenti—


pli: “kathañhi nāma ayyo udāyī bhikkhuniyā purāṇacīvaraṁ dhovāpessatī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī bhikkhuniyā purāṇacīvaraṁ dhovāpessatī”ti.


pli: Atha kho te bhikkhū āyasmantaṁ udāyiṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, udāyi, bhikkhuniyā purāṇacīvaraṁ dhovāpesī”ti?


pli: “Saccaṁ, bhagavā”ti.


pli: “Ñātikā te, udāyi, aññātikā”ti?


pli: “Aññātikā, bhagavā”ti.


pli: “Aññātako, moghapurisa, aññātikāya na jānāti patirūpaṁ vā appatirūpaṁ vā pāsādikaṁ vā apāsādikaṁ vā.


pli: Tattha nāma tvaṁ, moghapurisa, aññātikāya bhikkhuniyā purāṇacīvaraṁ dhovāpessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā purāṇacīvaraṁ dhovāpeyya vā rajāpeyya vā ākoṭāpeyya vā, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Purāṇacīvaraṁ nāma


pli: sakiṁ nivatthampi sakiṁ pārutampi.


pli: Dhovāti āṇāpeti, āpatti dukkaṭassa.


pli: Dhotaṁ nissaggiyaṁ hoti.


pli: Rajāti āṇāpeti, āpatti dukkaṭassa.


pli: Rattaṁ nissaggiyaṁ hoti.


pli: Ākoṭehīti āṇāpeti, āpatti dukkaṭassa.


pli: Sakiṁ pāṇippahāraṁ vā muggarappahāraṁ vā dinne nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, purāṇacīvaraṁ aññātikāya bhikkhuniyā dhovāpitaṁ nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Aññātikāya aññātikasaññī purāṇacīvaraṁ dhovāpeti, nissaggiyaṁ pācittiyaṁ.


pli: Aññātikāya aññātikasaññī purāṇacīvaraṁ dhovāpeti rajāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ dhovāpeti ākoṭāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ dhovāpeti rajāpeti ākoṭāpeti, nissaggiyena āpatti dvinnaṁ dukkaṭānaṁ.


pli: Aññātikāya aññātikasaññī purāṇacīvaraṁ rajāpeti, nissaggiyaṁ pācittiyaṁ.


pli: Aññātikāya aññātikasaññī purāṇacīvaraṁ rajāpeti ākoṭāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ rajāpeti dhovāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ rajāpeti ākoṭāpeti dhovāpeti, nissaggiyena āpatti dvinnaṁ dukkaṭānaṁ.


pli: Aññātikāya aññātikasaññī purāṇacīvaraṁ ākoṭāpeti, nissaggiyaṁ pācittiyaṁ.


pli: Aññātikāya aññātikasaññī purāṇacīvaraṁ ākoṭāpeti dhovāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ ākoṭāpeti rajāpeti, nissaggiyena āpatti dukkaṭassa.


pli: Aññātikāya aññātikasaññī purāṇacīvaraṁ ākoṭāpeti dhovāpeti rajāpeti, nissaggiyena āpatti dvinnaṁ dukkaṭānaṁ.


pli: Aññātikāya vematiko …pe…


pli: aññātikāya ñātikasaññī …pe…


pli: aññassa purāṇacīvaraṁ dhovāpeti, āpatti dukkaṭassa.


pli: Nisīdanapaccattharaṇaṁ dhovāpeti, āpatti dukkaṭassa.


pli: Ekatoupasampannāya dhovāpeti, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya dhovantiyā aññātikā dutiyā hoti,


pli: avuttā dhovati,


pli: aparibhuttaṁ dhovāpeti,


pli: cīvaraṁ ṭhapetvā aññaṁ parikkhāraṁ dhovāpeti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 5. Cīvarapaṭiggahaṇasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena uppalavaṇṇā bhikkhunī sāvatthiyaṁ viharati.


pli: Atha kho uppalavaṇṇā bhikkhunī pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkantā yena andhavanaṁ tenupasaṅkami divāvihārāya.


pli: Andhavanaṁ ajjhogāhetvā aññatarasmiṁ rukkhamūle divāvihāraṁ nisīdi.


pli: Tena kho pana samayena corā katakammā gāviṁ vadhitvā maṁsaṁ gahetvā andhavanaṁ pavisiṁsu.


pli: Addasā kho coragāmaṇiko uppalavaṇṇaṁ bhikkhuniṁ aññatarasmiṁ rukkhamūle divāvihāraṁ nisinnaṁ.


pli: Disvānassa etadahosi—


pli: “sace me puttabhātukā passissanti viheṭhissanti imaṁ bhikkhunin”ti


pli: aññena maggena agamāsi.


pli: Atha kho so coragāmaṇiko maṁse pakke varamaṁsāni gahetvā paṇṇapuṭaṁ bandhitvā uppalavaṇṇāya bhikkhuniyā avidūre rukkhe ālaggetvā—


pli: “yo passati samaṇo vā brāhmaṇo vā dinnaṁyeva haratū”ti, vatvā pakkāmi.


pli: Assosi kho uppalavaṇṇā bhikkhunī samādhimhā vuṭṭhahitvā tassa coragāmaṇikassa imaṁ vācaṁ bhāsamānassa.


pli: Atha kho uppalavaṇṇā bhikkhunī taṁ maṁsaṁ gahetvā upassayaṁ agamāsi.


pli: Atha kho uppalavaṇṇā bhikkhunī tassā rattiyā accayena taṁ maṁsaṁ sampādetvā uttarāsaṅgena bhaṇḍikaṁ bandhitvā vehāsaṁ abbhuggantvā veḷuvane paccuṭṭhāsi.


pli: Tena kho pana samayena bhagavā gāmaṁ piṇḍāya paviṭṭho hoti.


pli: Āyasmā udāyī ohiyyako hoti vihārapālo.


pli: Atha kho uppalavaṇṇā bhikkhunī yenāyasmā udāyī tenupasaṅkami; upasaṅkamitvā āyasmantaṁ udāyiṁ etadavoca—


pli: “kahaṁ, bhante, bhagavā”ti?


pli: “Paviṭṭho, bhagini, bhagavā gāmaṁ piṇḍāyā”ti.


pli: “Imaṁ, bhante, maṁsaṁ bhagavato dehī”ti.


pli: “Santappito tayā, bhagini, bhagavā maṁsena.


pli: Sace me tvaṁ antaravāsakaṁ dadeyyāsi, evaṁ ahampi santappito bhaveyyaṁ antaravāsakenā”ti.


pli: “Mayaṁ kho, bhante, mātugāmā nāma kicchalābhā. Idañca me antimaṁ pañcamaṁ cīvaraṁ.


pli: Nāhaṁ dassāmī”ti.


pli: “Seyyathāpi, bhagini, puriso hatthiṁ datvā kacche sajjeyya;


pli: evameva kho tvaṁ, bhagini, bhagavato maṁsaṁ datvā mayi antaravāsake sajjasī”ti.


pli: Atha kho uppalavaṇṇā bhikkhunī āyasmatā udāyinā nippīḷiyamānā antaravāsakaṁ datvā upassayaṁ agamāsi.


pli: Bhikkhuniyo uppalavaṇṇāya bhikkhuniyā pattacīvaraṁ paṭiggaṇhantiyo uppalavaṇṇaṁ bhikkhuniṁ etadavocuṁ—


pli: “kahaṁ te, ayye, antaravāsako”ti?


pli: Uppalavaṇṇā bhikkhunī bhikkhunīnaṁ etamatthaṁ ārocesi.


pli: Bhikkhuniyo ujjhāyanti khiyyanti vipācenti—


pli: “kathañhi nāma ayyo udāyī bhikkhuniyā cīvaraṁ paṭiggahessati kicchalābho mātugāmo”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī bhikkhuniyā cīvaraṁ paṭiggahessatī”ti.


pli: Atha kho te bhikkhū āyasmantaṁ udāyiṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, udāyi, bhikkhuniyā cīvaraṁ paṭiggahesī”ti?


pli: “Saccaṁ, bhagavā”ti.


pli: “Ñātikā te, udāyi, aññātikā”ti?


pli: “Aññātikā, bhagavā”ti.


pli: “Aññātako, moghapurisa, aññātikāya na jānāti patirūpaṁ vā appatirūpaṁ vā santaṁ vā asantaṁ vā.


pli: Tattha nāma tvaṁ, moghapurisa, aññātikāya bhikkhuniyā hatthato cīvaraṁ paṭiggahessasi.


pli: Netaṁ moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā hatthato cīvaraṁ paṭiggaṇheyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū kukkuccāyantā bhikkhunīnaṁ pārivattakacīvaraṁ na paṭiggaṇhanti.


pli: Bhikkhuniyo ujjhāyanti khiyyanti vipācenti—


pli: “kathañhi nāma ayyā amhākaṁ pārivattakacīvaraṁ na paṭiggahessantī”ti.


pli: Assosuṁ kho bhikkhū tāsaṁ bhikkhunīnaṁ ujjhāyantīnaṁ khiyyantīnaṁ vipācentīnaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, pañcannaṁ pārivattakaṁ paṭiggahetuṁ— bhikkhussa, bhikkhuniyā, sikkhamānāya, sāmaṇerassa, sāmaṇeriyā.


pli: Anujānāmi, bhikkhave, imesaṁ pañcannaṁ pārivattakaṁ paṭiggahetuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā hatthato cīvaraṁ paṭiggaṇheyya, aññatra pārivattakā, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Aññatra pārivattakāti


pli: ṭhapetvā pārivattakaṁ.


pli: Paṭiggaṇhāti, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, cīvaraṁ aññātikāya bhikkhuniyā hatthato paṭiggahitaṁ, aññatra pārivattakā, nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Aññātikāya aññātikasaññī cīvaraṁ paṭiggaṇhāti, aññatra pārivattakā, nissaggiyaṁ pācittiyaṁ.


pli: Aññātikāya vematiko cīvaraṁ paṭiggaṇhāti, aññatra pārivattakā, nissaggiyaṁ pācittiyaṁ.


pli: Aññātikāya ñātikasaññī cīvaraṁ paṭiggaṇhāti, aññatra pārivattakā, nissaggiyaṁ pācittiyaṁ.


pli: Ekatoupasampannāya hatthato cīvaraṁ paṭiggaṇhāti, aññatra pārivattakā, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya,


pli: pārivattakaṁ parittena vā vipulaṁ, vipulena vā parittaṁ,


pli: bhikkhu vissāsaṁ gaṇhāti,


pli: tāvakālikaṁ gaṇhāti,


pli: cīvaraṁ ṭhapetvā aññaṁ parikkhāraṁ gaṇhāti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 6. Aññātakaviññattisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto paṭṭo hoti dhammiṁ kathaṁ kātuṁ.


pli: Atha kho aññataro seṭṭhiputto yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ abhivādetvā ekamantaṁ nisīdi.


pli: Ekamantaṁ nisinnaṁ kho taṁ seṭṭhiputtaṁ āyasmā upanando sakyaputto dhammiyā kathāya sandassesi samādapesi samuttejesi sampahaṁsesi.


pli: Atha kho so seṭṭhiputto āyasmatā upanandena sakyaputtena dhammiyā kathāya sandassito samādapito samuttejito sampahaṁsito āyasmantaṁ upanandaṁ sakyaputtaṁ etadavoca—


pli: “vadeyyātha, bhante, yena attho.


pli: Paṭibalā mayaṁ ayyassa dātuṁ yadidaṁ cīvarapiṇḍapātasenāsanagilānappaccayabhesajjaparikkhāran”ti.


pli: “Sace me tvaṁ, āvuso, dātukāmosi, ito ekaṁ sāṭakaṁ dehī”ti.


pli: “Amhākaṁ kho, bhante, kulaputtānaṁ kismiṁ viya ekasāṭakaṁ gantuṁ.


pli: Āgamehi, bhante, yāva gharaṁ gacchāmi.


pli: Gharaṁ gato ito vā ekaṁ sāṭakaṁ pahiṇissāmi ito vā sundarataran”ti.


pli: Dutiyampi kho āyasmā upanando sakyaputto taṁ seṭṭhiputtaṁ etadavoca—


pli: “sace me tvaṁ, āvuso, dātukāmosi ito ekaṁ sāṭakaṁ dehī”ti.


pli: Amhākaṁ kho bhante kulaputtānaṁ kismiṁ viya ekasāṭakaṁ gantuṁ, āgamehi, bhante yāva gharaṁ gacchāmi, gharaṁ gato ito vā ekaṁ sāṭakaṁ pahiṇissāmi ito vā sundarataranti.


pli: Tatiyampi kho āyasmā upanando sakyaputto taṁ seṭṭhiputtaṁ etadavoca—


pli: “sace me tvaṁ, āvuso, dātukāmosi, ito ekaṁ sāṭakaṁ dehī”ti.


pli: Amhākaṁ kho, bhante, kulaputtānaṁ kismiṁ viya ekasāṭakaṁ gantuṁ, āgamehi, bhante yāva gharaṁ gacchāmi, gharaṁ gato ito vā ekaṁ sāṭakaṁ pahiṇissāmi ito vā sundarataranti.


pli: “Kiṁ pana tayā, āvuso, adātukāmena pavāritena yaṁ tvaṁ pavāretvā na desī”ti.


pli: Atha kho so seṭṭhiputto āyasmatā upanandena sakyaputtena nippīḷiyamāno ekaṁ sāṭakaṁ datvā agamāsi.


pli: Manussā taṁ seṭṭhiputtaṁ etadavocuṁ—“kissa tvaṁ, ayyo, ekasāṭako āgacchasī”ti?


pli: Atha kho so seṭṭhiputto tesaṁ manussānaṁ etamatthaṁ ārocesi.


pli: Manussā ujjhāyanti khiyyanti vipācenti—


pli: “mahicchā ime samaṇā sakyaputtiyā asantuṭṭhā.


pli: Nayimesaṁ sukarā dhammanimantanāpi kātuṁ.


pli: Kathañhi nāma seṭṭhiputtena dhammanimantanāya kayiramānāya sāṭakaṁ gahessantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto seṭṭhiputtaṁ cīvaraṁ viññāpessatī”ti.


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, seṭṭhiputtaṁ cīvaraṁ viññāpesī”ti?


pli: “Saccaṁ, bhagavā”ti.


pli: “Ñātako te, upananda, aññātako”ti?


pli: “Aññātako, bhagavā”ti.


pli: “Aññātako, moghapurisa, aññātakassa na jānāti patirūpaṁ vā appatirūpaṁ vā santaṁ vā asantaṁ vā.


pli: Tattha nāma tvaṁ, moghapurisa, aññātakaṁ seṭṭhiputtaṁ cīvaraṁ viññāpessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātakaṁ gahapatiṁ vā gahapatāniṁ vā cīvaraṁ viññāpeyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sambahulā bhikkhū sāketā sāvatthiṁ addhānamaggappaṭipannā honti. Antarāmagge corā nikkhamitvā te bhikkhū acchindiṁsu.


pli: Atha kho te bhikkhū—“bhagavatā paṭikkhittaṁ aññātakaṁ gahapatiṁ vā gahapatāniṁ vā cīvaraṁ viññāpetun”ti, kukkuccāyantā na viññāpesuṁ.


pli: Yathānaggāva sāvatthiṁ gantvā bhikkhū abhivādenti.


pli: Bhikkhū evamāhaṁsu—“sundarā kho ime, āvuso, ājīvakā ye ime bhikkhūsu abhivādentī”ti.


pli: Te evamāhaṁsu—“na mayaṁ, āvuso, ājīvakā, bhikkhū mayan”ti.


pli: Bhikkhū āyasmantaṁ upāliṁ etadavocuṁ—“iṅghāvuso upāli, ime anuyuñjāhī”ti.


pli: Atha kho āyasmatā upālinā anuyuñjiyamānā te bhikkhū etamatthaṁ ārocesuṁ. Atha kho āyasmā upāli te bhikkhū anuyuñjitvā bhikkhū etadavoca—“bhikkhū ime, āvuso. Detha nesaṁ cīvarānī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū naggā āgacchissanti.


pli: Nanu nāma tiṇena vā paṇṇena vā paṭicchādetvā āgantabban”ti.


pli: Atha kho te bhikkhū te anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, acchinnacīvarassa vā naṭṭhacīvarassa vā aññātakaṁ gahapatiṁ vā gahapatāniṁ vā cīvaraṁ viññāpetuṁ.


pli: Yaṁ āvāsaṁ paṭhamaṁ upagacchati, sace tattha hoti saṅghassa vihāracīvaraṁ vā uttarattharaṇaṁ vā bhūmattharaṇaṁ vā bhisicchavi vā, taṁ gahetvā pārupituṁ ‘labhitvā odahissāmī’ti.


pli: No ce hoti saṅghassa vihāracīvaraṁ vā uttarattharaṇaṁ vā bhūmattharaṇaṁ vā bhisicchavi vā tiṇena vā paṇṇena vā paṭicchādetvā āgantabbaṁ; na tveva naggena āgantabbaṁ.


pli: Yo āgaccheyya, āpatti dukkaṭassa.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātakaṁ gahapatiṁ vā gahapatāniṁ vā cīvaraṁ viññāpeyya, aññatra samayā, nissaggiyaṁ pācittiyaṁ.


pli: Tatthāyaṁ samayo—acchinnacīvaro vā hoti bhikkhu naṭṭhacīvaro vā.


pli: Ayaṁ tattha samayo”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātako nāma


pli: mātito vā pitito vā yāva sattamā pitāmahayugā asambaddho.


pli: Gahapati nāma


pli: yo koci agāraṁ ajjhāvasati.


pli: Gahapatānī nāma


pli: yā kāci agāraṁ ajjhāvasati.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Aññatra samayāti


pli: ṭhapetvā samayaṁ.


pli: Acchinnacīvaro nāma


pli: bhikkhussa cīvaraṁ acchinnaṁ hoti rājūhi vā corehi vā dhuttehi vā, yehi kehici vā acchinnaṁ hoti.


pli: Naṭṭhacīvaro nāma


pli: bhikkhussa cīvaraṁ agginā vā daḍḍhaṁ hoti, udakena vā vūḷhaṁ hoti, undūrehi vā upacikāhi vā khāyitaṁ hoti, paribhogajiṇṇaṁ vā hoti.


pli: Aññatra samayā viññāpeti, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, cīvaraṁ aññātakaṁ gahapatikaṁ, aññatra samayā viññāpitaṁ, nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Aññātake aññātakasaññī aññatra samayā cīvaraṁ viññāpeti, nissaggiyaṁ pācittiyaṁ.


pli: Aññātake vematiko aññatra samayā cīvaraṁ viññāpeti, nissaggiyaṁ pācittiyaṁ.


pli: Aññātake ñātakasaññī aññatra samayā cīvaraṁ viññāpeti, nissaggiyaṁ pācittiyaṁ.


pli: Ñātake aññātakasaññī, āpatti dukkaṭassa.


pli: Ñātake vematiko, āpatti dukkaṭassa.


pli: Ñātake ñātakasaññī, anāpatti.


pli: Anāpatti—


pli: samaye,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 7. Tatuttarisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū acchinnacīvarake bhikkhū upasaṅkamitvā evaṁ vadanti—


pli: “bhagavatā, āvuso, anuññātaṁ—


pli: ‘acchinnacīvarassa vā naṭṭhacīvarassa vā aññātakaṁ gahapatiṁ vā gahapatāniṁ vā cīvaraṁ viññāpetuṁ’;


pli: viññāpetha, āvuso, cīvaran”ti.


pli: “Alaṁ, āvuso, laddhaṁ amhehi cīvaran”ti.


pli: “Mayaṁ āyasmantānaṁ viññāpemā”ti.


pli: “Viññāpetha, āvuso”ti.


pli: Atha kho chabbaggiyā bhikkhū gahapatike upasaṅkamitvā etadavocuṁ—


pli: “acchinnacīvarakā, āvuso, bhikkhū āgatā.


pli: Detha nesaṁ cīvarānī”ti,


pli: bahuṁ cīvaraṁ viññāpesuṁ.


pli: Tena kho pana samayena aññataro puriso sabhāyaṁ nisinno aññataraṁ purisaṁ etadavoca—


pli: “acchinnacīvarakā ayyo bhikkhū āgatā.


pli: Tesaṁ mayā cīvaraṁ dinnan”ti.


pli: Sopi evamāha—“mayāpi dinnan”ti.


pli: Aparopi evamāha—“mayāpi dinnan”ti.


pli: Te ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā bahuṁ cīvaraṁ viññāpessanti,